text:
Nzinduwe no kugira icyo mvuga ku Kiganiro ikinyamakuru Igihe.com gikorera Leta ya FPR-Inkotanyi cyagiranye n’umupadiri wa Diyosezi ya Cyangugu witwa Dusabirema Eugène, kigasohoka ku taliki ya 16/04/2012. Impamvu intera kugira icyo mvuga kuri icyo kiganiro ni uko njyewe ubwanjye na Padiri Fortunatus Rudakemwa, twongeye gushyirwa mu majwi ngo kubera inyandiko yitwa « Gutabaza : Musenyeri Yohani Damaseni Bimenyimana ashenye Diyosezi ya Cyangugu burundu » ! Reka tubwire abatwumva ko iyo nyandiko-nyirabayazana atari twe twayanditse, yewe nta n’ubwo yatangajwe mu kinyamakuru cyacu ! Iki kibazo bakidutereyemo bate ? Ko bisa n’ubushotoranyi, hagamijwe iki ? Kubera ko icyo Padiri Eugène Dusabirema adushakaho tutarakimenya neza, bibaye ngombwa ko twasesengura tukamenya aho « uku kubura imirwano » guturutse n’aho ibintu bigana !
1.Ikibazo gihatse ibindi
Tutabiciye ku ruhande, ntawe uyobewe ko icyaha gihoraho cya Padiri Thomas Nahimana na Fortunatus Rudakemwa ari ukuba BARATINYUTSE gushinga ikinyamakuru cyitwa Leprophete-Umuhanuzi giha ijambo Abanyarwanda bose bapfukiranywe kugira ngo bavuge akababaro kabo kandi bagaragaze ibitekerezo n’ibyifuzo bafite. Ni uburenganzira bwabo. Reka twibutse na none ko kuva icyo kinyamakuru cyatangira, le 01/1/2011, ntako Leta ya FPR itagize kugira ngo ikiburizemo, ntacyo itakoze ngo idufunge umunwa, ngo kubera ko « dutangaza impuha zihungabanya Ubumwe bw’Abanyarwanda ».
Iyi mvugo ya « Leta yiyita iy’ubumwe (!) », turayimenyereye . Nta we utazi uko Leta iri i Kigali yitwaza idéologie ya nyirarureshwa yise iy’« Ubumwe bw’Abanyarwanda » kugira ngo ishyireho ibikangisho bigamije mu by’ukuri gucecekesha burundu Umunyarwanda wese ushobora kunenga AKARENGANE karenze igipimo ubutegetsi bwa FPR-Inkotanyi bwahaye intebe mu Rwanda guhera mu w’1994. Ibyo bikangisho bigaragarira mu BIREGO nka biriya bahora bagereka ku muturage wese ubajije ikibazo cyangwa utinyutse kuvuga ibintu uko abibona : ahita ahamwa n’icyaha cyo kugira ingengabitekerezio ya jenoside no guhungabanya Ubumwe bw’Abanyarwanda. Ubwo gereza ikaba iramubonye, iyo agize amahirwe ntakatwe ijosi uwo munsi !
Ariko noneho AGASHYA k’Igihe.com ni uko iki kinyamakuru kitugaragarije umwe mu bapadiri ba Diyosezi ya Cyangugu wiyemeje gutafa iyo idéologie ya FPR-Inkotanyi akayigira iye izuba riva, ndetse akaba yumva rwose bimuha ububasha bwo kujya mu binyamakuru bivugira Leta agakanga Padiri Thomas na Fortunatus agamije kubafunga umunwa bidasubirwaho ! Ngaho rero nakenyere akomeze tujye mu biganiro, ukuri kujye ahabona, ikinyoma nacyo gikubitirwe ahakubuye .Ikibazo nyamukuru ni iki : Ni iki gihishe inyuma y’ubu butumwa bw’igitaraganya Padiri Eugène Dusabirema yahawe na FPR-Inkotanyi ?
2. Leprophete.fr ntaho ihuriye na Veritasinfo.fr
Ndongera kwibutsa ku mugaragaro ko ikinyamakuru Leprophete-Umuhanuzi twashinze kandi duhagarariye ntaho gihuriye n’ikindi kinyamakuru cyigenga cyitwa Veritasinfo.fr. Ibyo Veritasinfo itangaza niyo bireba, ntabwo bigomba kugerekwa kuri leprophete.fr cyangwa ngo byitirirwe Padiri Thomas na Fortunatus. Kuvuga ngo izo mbuga zombi « zikunze gukorana », ntitwumva neza icyo bishaka kuvuga n’icyo bigambiriye ? Ni nk’uko wavuga ko dukorana na Igihe.com kubera ko rimwe na rimwe ducisha ku rubuga rwacu inyandiko basohoye ku rwabo ! Nongere mbisubiremo bwa nyuma, nta masezerano yo gufatanya Leprophete.fr yagiranye n’urwo rubuga rwa Veritasinfo.fr, ubwo rero uturusha kubimenya azabisobanurire Abanyarwanda.
Muri make umuntu yakwibaza impamvu padiri Eugène Dusabirema n’Igihe.com bifuje gushyira abapadiri ba Leprophete mu mpaka zitabareba. Ntawe utazi ko abo bapadiri badatuye muri diyosezi ya Cyangugu nk’uko na padiri Eugène abyibutsa, bityo bakaba batajya mu nama z’abapadiri ba Diyosezi. Abatabizi nibamenye ko nta na Raporo y’inama za Diyosezi Cyangugu twohererezwa, kandi ubundi ari n’uburenganzira bwacu ! None se Abapadiri ba Leprophete, padiri Eugène yabatumwe na nde ? Na none ariko, kubera izi mpaka , byatumye tunyarukira kuri Veritasinfo.fr tujya gusoma iyo nkuru igiye kubera bamwe agatareranzamba ! Padiri Eugène se yaba yadukwegeye mu bitatureba ari nk’uburyo bwo kutubaza icyo dutekereza ku bivugwa muri iriya nkuru ? Birashoboka kandi ntayobewe ko turi Abataripfana !
3. Imvugo ya padiri Eugène dusabirema ifite aho ikomoka
Padiri Eugène Dusabirema ni umupadiri wa Diyosezi ya Cyangugu natwe dukomokamo. Twarabanye mu Seminari nkuru, twarakoranye muri Diyosezi ya Cyangugu nk’abapadiri . Muri make turaziranye bihagije!
Tutiriwe tuzikura amateka atari ngombwa, Padiri Eugène azwi nk’UMUHUTU w’umunyabwoba rurindi, ariko rero ni mu gihe, « ntawe utinya ijoro, atinya icyo barihuriyemo ». Umuryango we wahuye n’aka kaga kagwiriye igihugu cyacu. Eugène Dusabirema ubwe yateshejwe umutwe biratinda guhera akiri umufaratiri. Kuba ageze iki gihe atarafungwa abikesha « ubuhanga (Science) bwo gucangacanga kugira ngo umuntu aramuke » we wenyine afitiye ibanga ! Si ibyo gusa. Se umubyara yafunzwe na FPR akatirwa urwa burundu cyangwa se urwo gupfa (simbyibuka neza); kuba uwo mubyeyi agihumeka ni ubushake bw’Imana gusa.
Uwo muryango ariko wahuye n’akaga kadasanzwe ubwo murumuna wa padiri Eugène Dusabirema witwa Pascal Ntiharabayo yihinduraga UMUMOTSI W’IKIRENGA wa FPR-Inkotanyi, maze kugira ngo yemerwe muri rya shyaka rya politiki ry’akataraboneka ryiyita « Umuryango w’Abanyarwanda », yerekana ubutwari bw’igikenya mu GUSHINJA JENOSIDE imbere y’inkiko uwo musaza wagushije ishyano umunsi amubyara ! Ababizi neza ndetse na padiri Eugène arimo, bahamya ko Pascal Ntiharabayo yashinje ise ibinyoma, ko mu by’ukuri FPR yageje uwo musore mu bwonko akaba asigaye ari IGIHUNDA, iki gihuhwa n’umuyaga ! Ibyo byabaye ku batari bake, si igitangaza ! Ibyo Pascal Ntiharabayo uwo yirirwaga yandika kuri Interneti, kuva Leprophete.fr yashingwa, yibasira abapadiri Murengerantwari, Nahimana na Rudakemwa, abatuka ngo ni ba « Nostaligiques ba Parmehutu », ntawakwirirwa abirondora, byaba birebire ! Nanone kandi mumenye neza ko, byaba gushinja se umubyara, byaba gutuka abo bapadiri, Pascal Ntiharabayo yabikoraga kugira ngo arebe ko FPR yamuha akanya mu kazi, no kuri twa duhera tugororerwa Ingambanyi ! Ibyo twari twarabyakiriye, ndetse muri iyi minsi yasaga n’uwaduhaye agahenge ! Gusa twari twarizeye ko Padiri Eugène we ari mutaraga…ko yenda uwo musaza azaririra kuri padiri ! None se padiri Eugène yaba agiye kumera nka murumuna we ?
Ubwo uyu mupadiri afashe mikoro, AGATINYUKA kuvugira ku mugaragaro (kandi ubundi atabimenyereye !) mumwitege : niba atavugishwa n’UBWOBA, afite UTUNYUNGU TWE BWITE ariho yiruka inyuma! Ndamwibuka : Padiri Eugène Dusabirema, ukuntu yakundaga gucira abandi bapadiri umugani wa kinyarwanda uvuga ngo « Umusonga w’undi ntukubuza gusinzira »! None dore ageze aho yita abatinyuka guhara amagara yabo bamagana akarengane rubanda igirirwa ngo barandika IMPUHA (zihuye n’ukuri !) ziteranya abantu !
Niko se Padiri Eugène, Umurenge wa Muganza ntuhana urubibi na paruwasi Mibirizi ubereye Padiri Mukuru ? Ko abaturage baranduriwa imyaka, bagakubitwa, bakicishwa inzara, bakaryamishwa hasi mu kiziba bareba mu zuba, kuva mu gitondo kugera ku mugoroba, ubwo nibwo bumwe bw’Abanyarwanda ukotanira ? Wowe se ubamariye iki ? Abasenyerwa amazu, abakonwa nk’amatungo, abamburwa amasambu yabo, abambuwe imirima yabo y’imiceri bagokeye ikigarurirwa n’Inkokobotsi ziturutse i Kantarange….wabavugiye mu yahe magambo ko witwa Umushumba ? Kubasonga mu gihe bicishwa inzara, maze aho kubashakira imfashanyo y’ibiribwa, ugashuka Musenyeri ngo akore gikotanyi ace abakristu miliyoni 60 yiyubakire inzu i Kamembe ! Ayo makoro arenze ubushobozi bwabo se ni cyo kiguzi cyubaka Ubumwe bw’Abanyarwanda ?
4. Politiki y’ikinyoma no gucabiranya ya FPR padiri Eugène Dusabirema ayigize iye, nta garuriro !
(1)Padiri Eugène uragira uti « Buri Paruwasi igize Diyoseze ya Cyangugu yasabwe kugira icyo yiyemeza cyangwa se umusanzu yatanga », ndetse ahandi ubyita « actions » , ni ukuvuga Imigabane, mbese aya si amagambo akoreshwa iyo abantu biyemeje kugira uruhare mu ishoramari muri Société cyangwa Entreprise zibyara inyungu ! Muri make Diyosezi, paruwasi, komisiyo za Diyosezi n’imiryango ya Agisiyo Gatolika ubihinduye « sociétés zibyara inyungu », ndakubeshyeye se ?
Ikibazo : Ubwo se abakritsu bawe bo ubabona ute ?
Igisubizo : Nk’abagomba gutanga amafaranga, uko babayeho ntibindeba !
Yego ga rero Mushumba ushagawe! Inyigisho zerekeye Kiliziya (Ecclesiologie na Pastorale) ziteye zitya wazigiye mu yihe Seminari ? Simvuze ko Diyosezi cyangwa Paruwasi zidakenera amafaranga kugira ngo n’iyogezabutumwa rishobore gukorwa ! Gusa rero Inzira ushaka kunyuzamo Diyosezi mu gushaka ayo mafaranga uyitondere ! Icyakora hari umuntu umwe nzi mwumva ibintu kimwe : ni Minisitiri wa FPR ushinzwe ubutegetsi bw’igihugu witwa James Musoni, wa wundi wumva ko Abaturage nta kandi gaciro bagira uretse kuba Inka zikamwa, na we si ukwongera imisoro n’amakoro ya hato na hato, abaturage batamenyera irengero : Ng’uwo Umurenge Sako, ng’iyo Mwarimu Sako, ngabo abarasorera imirima yabo bwite, ngabo abamburwa ibibanza i Kigali……hasigaye ko Abanyarwanda bategekwa gusorera imyenda umuntu yambaye n’umusatsi afite ku mutwe ! Ndabona yaraguhuguye uracengerwa, songa mbele !
(2)Uvuga ko abo bakristu bagomba « kwiyemeza », kandi nyamara ukongeraho ko mwabyigiye mu nama y’abapadiri gusa bikaba bitarabwirwa abakirisitu…, kandi ntibibabuze gutegeka amamiliyoni buri paruwasi (cg Komisiyo) igomba gutanga (hagati ya 10 000 000fr na 500 000fr, buri yose) : ubwo se barasabwa kwiyemeza cyangwa bazemezwa ku ngufu nibiba ngombwa hitabazwe na LOCAL DEFENSE FORCES, ko mbona imikorere ushaka gutiza Kiliziya yawe ntaho igitaniye n’imikorere mibisha ya Mayor!
Ariko se rwose muvandimwe padiri Eugène, ubwo koko uyobewe uko abo bakristu ushaka guca amafaranga angana atyo babayeho ? N’ituro rya 300fr ku mwaka bayabona zahize, miliyoni 60 urahamya ko bazayaguha utabahase IKIBOKO nka Esperance Mukamana, ugiye kumarira ku icumu abaturage b’umurenge wa Muganza ? Nk’abahinze ibigori gusa nabyo bikisarurirwa n’Abanyendanini ba FPR, ayo mafaranga bazayagukurira he ? Mbwira ko bitandeba, kuko umusonga w’undi utakubuza gusinzira, si kweli ?
(3) Uragira uti « Naho ubundi ku bijyanye n’imicungire mibi y’umutungo(wa Diyosezi) numva ntacyo namushinja (Padiri Evariste) , kandi nta n’undi ukimushinja muri Diyosezi uretse izo mbuga za internet zonyine nazo zidakorera mu Rwanda, zikunze akenshi gutangaza ibihuha bigamije amatiku mu Banyarwanda ».
None se ko wumva nta wundi ugira icyo ashinja iyo ntangarugero yawe mu bucungamari, ariwe Padiri Evariste Nambaje, uretse nyine izo mbuga za Internet nazo zikorera hanze y’igihugu, watubwira uko izo mbuga zahawe icyicaro gihoraho mu nama y’abapadiri ba Cyangugu ? Uwanditse iriya nkuru wita IMPUHA nyamara ukongera ukemeza ko ibyo ivuga bihuye 100% n’ibyavugiwe mu nama y’abapadiri warimo, we si umuntu ? Ese ubwiwe n’iki ko atari benshi benshi batemera umurongo mutindi ushaka gushoramo Diyosezi yabo ? Ese na ka Logique wigeze kwiga kera nako bakagusibye mu mutwe ? Padiri Eugène we, kubeshya bisaba ubwenge bwinshi, biragaragara ko ubwo ufite budahagije. Jya wicecekera , ukomeze ukorere mu kinyegero nk’uko bisanzwe , ureke kwiha amenyo y’abasetsi bigeze aho !
Umwanzuro
Nemera ndashidikanya ko utorewe kuba umwepiskopi wa Kiliziya gatolika ahabwa n’ingabire nyinshi zijyanye n’ubwo butumwa butoroshye. Muri izo ngabire, iy’UBUSHISHOZI ni inkingi UBUBASHA bw’Umwepiskopi bwubakiyeho. Musenyeri Bimenyimana, umushumba wa Diyosezi yacu ya Cyangugu, arugarijwe kandi akwiye gusabirwa. Birashoboka ko diyosezi ya Cyangugu yaba ifite ibibazo by’umutungo, si igitangaza. N’andi madiyosezi arabifite. Gusa nihashakwe « inzira zishobotse kandi zidasenya Kiliziya» zo gukemura icyo kibazo ! Uwabisuzuma neza yasanga ko Musenyeri niyishinga imigambi itamurikiwe n’Ivanjiri y’ABUCURUZI BABUVUKANYE nka padiri Eugène Dusabirema n’abo bafatanyije muri iyi GAHUNDA yabo isa n’iyo gucuruza inzego bwite za Kiliziya, Diyosezi ya Cyangugu barayihindura ishami rya FPR-Inkotanyi, dore ko yo isazanye uburambe mu guca imisoro n’amakoro ititaye ku bukene n’ububabare bw’abaturage ! « Inkotsa iravuga, bati dore kanwa kabi ….! »
Reka nsoze nibutsa ko ndi umupadiri wa Diyosezi ya Cyangugu, ko nanjye nyikunda nk’abandi, kandi ko mpora nyifuriza ibyiza gusa, mpereye ku Mushumba wacu Yohani Damaseni Bimenyimana n’abakristu bose dufatanyije gushakisha inzira y’ijuru. Iyo mbyibutse ndasenga, nkabasabira mwese ikintu kimwe gusa : kubaho mu « Bwigengebw’abana b’Imana » ! Yezu ati, « Muzamenya ukuri, maze ukuri kubahe KWIGENGA ».(Yh 8,32).
Pasika nziza kuri twese.
Padiri Thomas Nahimana
Kanjogera (mercredi, 18 avril 2012 10:50)


c: text/html

text:
Karengera yasigaye wenyine mu bavandimwe 12
Mu muryango we Jean Marie Vianney Karengera yari afite ababyeyi bombi n’abavandimwe be 11, mu rugo rurimo abantu 14 hahoraga urugwiro n’ibyishimo, Interahamwe ku itariki ya 12 Mata 1994 zateye urugo bari bahungiyemo i Ndera zitangira kubatsemba umwe umwe asigara wenyine mu gahinda.
Karengera ubu ni umusore w’ibitekerezo bikomeye byo kwiyubaka no kuziba icyo cyuho kinini, yabwiye Umuseke ko icyo yasigariye ari ukugirango umuryango we utazima.
Uyu musore yikorera nka rwiyemezamurimo mu by’ubukanishi yize, arakora ngo yiteze imbere agerageza kuziba icyo cyuho.
Tariki 12 Mata 1994 Jenoside ubwicanyi bwari bukomeye maze iwabo bose bahungira ku muturanyi utarahigwaga, Interahamwe zarahabateye maze bakwirwa imishwaro bahunga intatane, ababyeyi babo bo biciwe muri urwo rugo bajugunyw amu rwina bataramo ibitoki.
Abavandimwe be batanu bishwe urw’agashinyaguro
Abavandimwe batanu bari barumuna ba Karengera bagihunga baguye mu gico cy’interahamwe, zitarabica umwe muri abo bavandimwe ababwira ko azi aho iwabo bahisha amafaranga, n’ubwo bwari uburyo bwo kugirango batabica ako kanya.
Zarabashoreye, zibajugunya mu cyobo kinini cya 15m ari bazima, basaba amazi yo kunywa bakabanyara hejuru, bamaramo ibyumweru bibiri bicwa n’inzara n’inyota,.
Umwe muri bashiki be wari yagerageje guhunga, na we ntiyaje kubaho kuko yaje kwicwa ageze ku kiyaga cya Muhazi, niho yaroshywe.
Mukuru we wundi wari umusore yavumbuwe aho yari yihishe ariruka arabasiga babona ko nta kindi baramurasa yicwa n’amasasu.
Karengera ati « Mukuru wanjye we naramushyinguye ariko byarangoye cyane kumubona. »
Yashyinguye 9 abandi batanu ntazi aho bari
Imyaka 20 irashize asigaye wenyine, ashyingura abe ndetse bose akaba atarabona imibiri yabo.
Nk’uko Karengera abivuga abavandimwe be barindwi n’ababyeyi babiri ni abo yabashije gushyingura, abandi bavadimwe be bane umwe yanyuze ukwe undi ukwe, n’ubu ntarabona imibiri yabo, gusa yaje kumenya ko bishwe.
Yagize ati « Nshimishwa n’uko nabashije gushyingura ababyeyi banjye n’abavandimwe, ariko mbabazwa ko abo bandi ntazi aho bari ngo nabo mbashyingure. »
We yarokowe n’uko yihishe hamwe ntakome ngo ahunge nyuma ibintu bimuyobeye ava mu bwihisho.
Yagize ati « navuye mu bwihisho ndagenda ntazi aho ngana, numvaga nshaka kwitanga ngo nanjye banyice kuko ntacyo nari nkimaze, ariko ntawanyishe kugeza Inkotanyi zitugezeho. »
Uyu muhungu wari ugimbutse icyo gihe avuga Inkotanyi zashatse kumujyana mu nkambi ya Rutare i Byumba ariko agatsemba akavuga ko ashaka kujya mu gisirikare, ntibamwemereye ariko akomeza kubana n’abasirikare kugeza intambara yo kubohoza igihugu cyose irangire yari umwana w’imyaka 13 gusa, ajya kwiga mu ishuri rya Kadogo School (hahoze ari muri ESSO i Butare).
Yagize ati « Nize ibintu nabonaga byangirira akamaro vuba, ni ko kwiga Ubukanishi, ubu ndikorera mu bijyanye n’ibyo nize kandi numva aho guhabwa akazi ndagatanga. »
Karengera ashimira cyane Inkotanyi zahagaritse Jenoside na Leta yahise itangira gufasha abacitse ku icumu rya Jenoside kwiga.
Yagize ati « Byinshi twagezeho tubikesha kwiga. »
Ashimira cyane Leta y’u Rwanda yagennye umwanya wihariye wo kwibuka ndetse no kuba abatarashyinguwe neza mbere ubu bari gushyingurwa mu cyubahiro.
Karengera ati «Ibi biduhesha agaciro, nibura nshimishwa no kubona ababyeyi banjye n’abavandimwe bashyinguye neza i Ruhanga, n’iyo ngiye kwibuka biranyubaka. »
Karengera kandi ashimishwa no kuba mu miryango n’amashyirahamwe y’abarokotse Jenoside yakorewe Abatutsi, kuko ngo bituma bimugaruramo icyizere cyo kubaho.
Yagize ati « Turi ibisubizo by’abibazo dufite. Mu miryango iduhuza niho mbasha kubwira umuntu akanyumva, mpafata nko mu rugo. »
Karengera yabashije kumenya abishe umuryango we, bamwe ubu barafunze barakatiwe, abandi baratorotse abandi barafunguwe bari ku musozi bari batuyeho.
Imyaka 20 irashize ariko nta n’umwe muri aba bishe umuryango wa Karengera wari watinyuka ngo aze kumusaba imbazi abikuye ku mutima.
Ku bwe ngo ibi bibangamira inzira y’ubumwe n’ubwiyunge kuko bigoye ngo kwiyunga n’umuntu utagusabye imbabazi.
Yagize ati « Ubwiyunjye bushoboka iyo hari umuntu wasabye imbabazi, birashoboka kuri jye kuko ndashaka kubaka igihugu kandi sinshaka kunaniza umukuru w’igihugu. »
Karengera asaba Leta gukora ibishoboka amarangiza rubanza mu bantu bahemukiwe agahabwa agaciro hakabaho kwishyura imitungo abahemukiye imiryango yabo bangije.
Mu bavandimwe 11 n’ababyeyi babiri be bishwe niwe gusa usigaye, icyuho ni kinini, ikivi cyo kusa afite ni kinini icyuho cyo kuziba nacyo ni kinini, icyizere ariko afite nacyo ni kinini….

robotstxt: allowed

filter: keep


text:
Yanditswe na Oriana Farnham
Aho waba utuye hose, ibiciro by’ inzu byarazamutse ahantu hose muri iki gihe. Abantu benshi bari kugorwa cyane no kwishyura inzu, bakabaho batinya kwirukanwa mu nzu, cyangwa se gutakaza amazu yabo. Ikibazo cy’amazu muri Maine gifite impamvu nyinshi zigitera – nko kuba nta nzu nyinshi ziri kubakwa, nta bufasha buhagije bwo gufasha ugura ngo abone ubushobozi akeneye, ndetse no kutagira amategeko cyangwa amabwiriza ahagije arengera abakodesha. Cyakora hari ubufasha buke bushobora kuboneka.
Bumwe twavuga ni ubuzwi nka General Assistance (GA), porogaramu ya Leta igengwa n’imijyi yo muri Maine. Ifasha abantu badafite ubundi bushobozi ngo babashe kwishyura ibyangombwa by’ibanze nk’inzu, amashanyarazi, gushyushya munzu, ibyo kurya ndetse n’imiti.
Ushobora gusaba ubufasha bwa GA mu mujyi utuyemo. Imigi minini igira urwego rwihariye rushinzwe GA cyangwa se ibiro bishinzwe imibereho y’abaturage byakira ubusabe. Mu mijyi mito, abakozi b’umujyi akenshi ni bo bakira ubusabe. Umuntu wese udafite aho atura cyangwa se utuye mu nzu z’igihe gito aba ashobora gusaba mu mujyi aho abarizwa icyo gihe. Umujyi ntushobora gusaba umuntu gusaba ubu bufasha aho yari atuye mbere. Nyabuneka vugisha ikigo gitanga ubufasha mu by’amategeko Maine Equal Justice niba umukozi wa GA yanze kwakira ubusabe bwawe.
Hano hari ibibazo bike rusange kuri GA:
Ni iki nkeneye ngo nsabe GA?
Ugomba kwerekana ko udafite ubushobozi bwo kwishyura iby’ibanze nkenerwa nk’inzu.
Niba warasabye GA mu bihe byashize, ushobora gusaba kwerekana ko wakoresheje ubushobozi bwose wabonye mu kwezi gushize ku byibanze mu buzima. Iby’ibanze mu buzima twavuga nk’ibyo kurya, amazi meza, imyambaro, aho kuba, ibitoro, umuriro w’amashanyarazi, serivisi z’ingenzi zo kwa muganga zisabwa na muganga, imiti, fagitire za telephone (niba ukenera telefone ngo ubashe kwivuza, nko kuvugana by’igihe gihoraho n’abaganga). Umujyi wawe ushobora kuba ufite urutonde rurerure rw’ibyingenzi; baza umukozi ushinzwe GA ibyo umujyi utuyemo ufata nk’iby’ingenzi mu buzima
Wabigira ute usanze ibiro byakira ubusabe bwa GA bifunze?
Ufite uburenganzira bwo gusaba GA yihutirwa isaha iyo ari yo yose y’umunsi uwo ari wo wose w’icyumweru (24/7). Buri mujyi ugomba gutanga amakuru ku rubuga rwawo rwa interineti cyangwa se ku biro y’uko babigenza. Imijyi myinshi ibwira abantu guhamagara polisi yo muri ako gace (kuri numero itari iy’ibibazo byihutirwa) kugirango babashe gutanga ubusabe bwabo bwa GA nyuma y’amasaha y’akazi. Niba ugorwa no kugera ku biro bya GA cyangwa gutanga ubusabe, ushobora guhamagara GA ku rwego rwa Leta ku murongo wa telefone (800) 442-6003.
Nagerageje gusaba ariko ntibatuma nuzuza impapuro z’ubusabe. Ni iki nakora?
Buri wese afite uburenganzira bwo gusaba GA. Kabone n’ubwo waba utujuje ibisabwa, bagomba kukureka ugasaba maze bakaguhakanira munyandiko bakoherereza ibaruwa. Niba umujyi uvuze ngo, “Ushobora kuba utujuje ibisabwa…,” ufite uburenganzira bwo kuvuga uti, “Nta kibazo ariko ndashaka kuzuza impapuro z’ubusabe,” no gusaba ko icyemezo kizafatwa kikugezwaho mu nyandiko.
Niba ukurikiza ibi bisabwa, ariko ugakomeza kunanirwa gusaba, cyangwa se niba utarakiriye ibaruwa ikumenyesha icyemezo cyagufatiwe, hamagara umurongo wa leta ushinzwe gukemura ibibazo birebana na GA kuri (800) 442-6003 kugirango usabe gufashwa. Ushobora kandi kuvugisha umuryango Maine Equal Justice.
Nasabe GA maze mbona igisubizo ko ntemerewe. Nakora iki?
Niba warahakaniwe mu nyandiko, uba ufite iminsi itarenga itanu ngo usabe kurenganurwa. Ugomba gusaba ibi mu nyandiko. Imeyiri nayo nta kibazo, igihe ufite imeyiri y’umuyobozi ushinzwe GA. Atari ibyo, zana ibaruwa iriho itariki kandi isinye ku biro bya GA igira iti “Ndasaba ko narenganurwa nkategwa amatwi,” “ndizera ko nemerewe kubona GA, ndetse ndibwira ko GA yakoze nabi kumpakanira,” cyangwa se “ndizera ko nujuje ibisabwa ngo mbone GA kugirango mbashe kwishyura inzu mbamo kandi simbyishoboreye.” Menya neza ko ushyizemo aderesi zawe na numero za telefone kugirango bazabashe kukumenyesha igihe cyo gutegwa amatwi ndetse n’isaha!
Igihe umaze gukurikiza izi nzira zose, umujyi urasabwa kugushyira ku rutonde rw’abazategwa amatwi mu minsi itanu y’akazi. Ibi akenshi bibera ku biro by’umujyi cyangwa se kuri telefone.
Nshobora kujyana umuntu igihe ngiye gutanga ibisobanuro?
Ushobora kuzana umuntu wese ushaka, ashobora kuba ari umusemuzi cyangwa se uguhagarariye. Ushobora kuvugisha imiryango Maine Equal Justice cyangwa se Pine Tree Legal Assistance usaba uguhagararira muri icyo gikorwa.
Nshobora kubona GA mu gihe nsanzwe mbona ububasha bwihuse mu kwishyura inzu (ERA)?
Yego. ERA ntabwo ibarwa nk’ibyo umuntu yinjiza. Niba uri kubona ERA kugirango ubashe kwishyura inzu ariko ukaba ukeneye ubufasha ngo ubashe kwishyura ibindi bikenewe, ushobora gusaba GA.
Niba umujyi uvuze ko udashobora kukwemerera ERA na GA icyarimwe, ushobora guhamagara GA yo ku rwego rwa Leta kuri (800) 442-6003 kugirango ujurire, cyangwa ugahamagara umuryango utanga ubufasha mu by’amategeko Maine Equal Justice.
Ku makuru menshi:
● Umurongo wa GA ku rwego rwa Leta (800) 442-6003
Umuryango utanga ubufasha mu by’amategeko Maine Equal Justice: maineequaljustice.org/people/legal-assistance-contact/
Umuryango utanga ubufasha mu by’amategeko Pine Tree Legal Assistance: ptla.org/contact-us


text:
Inama ya komisiyo ya kateshezi yo ku wa 9 /3/ 2020 yabereye i Kibungo muri Centre Saint Joseph
Inama yatangiye i saa tatu n’igice (9h30’) itangizwa n’isengesho riyobowe na Padiri Jean Claude RUBERANDINDA, Perezida wa Komisiyo ya Kateshezi muri Diyosezi ya Kibungo. Ijambo ry’Imana turisanga mu Ivanjili ya Luka (Lk 6,36=38), aho Yezu atwigisha kugira impuhwe, muri iki gihe cy’igisibo, ntidukwiye gucira abandi urubanza kuko ibyo guca imanza ari iby’Imana yonyine. Yezu ati ´´Nimube abanyampuhwe nk’uko so ari umunyampuhwe´´. Padiri yaramukije abitabiriye, muri rusange abaza amakuru yo muri za Paruwasi. Bemeje ko ari meza, uretse ibihe isi irimo by’ícyorezo cya Koronavirusi (COVID 19).
Hakurikiyeho gusomerwa inama y’abagize Komisiyo, yabaye ubushize. Hanasomwe raporo y’ibyakozwe mu mahugurwa y’abakateshiste. Hakurikiyeho kuzikorera ubugororangingo no kuzemeza. Umubikira ushinzwe Animasiyo ya Kateshezi, yavuze ko kubijyanye n’ubusugire bw’ingo ntabwo bizakorwa muri uyu mwaka, kuko Umubikira wari ubishinzwe yimutse, uwamusimbuye akaba ataramenyera.
Nyuma hatangiye gusuzumwa ibiri ku murongo w’ibyigwa:
Ingingo ya 1: Gutegura neza abigishwa ku masakaramentu, abatsindwa n’abasibira bakagabanuka.
Hagaragajwe ko hari ikintu cyo kunoza mu kubaza abigishwa: Umwigishwa akwiye kubazwa hakurikijwe ibyo amaze kwiga. Iyo atsinzwe n’amasengesho y’ingenzi, isengesho rya Nemera Imana Imwe, irya Dawe uri mu ijuru, iryo kwicuza ibyaha… ntakwiye kwimuka, akwiye kuyiga akayamenya. Muri Paruwasi ibibazo byategurirwa hamwe, bagendeye ku bitabo abigishwa bakoresha ubwabo. Babazwa babiganiraho kugira ngo bibamare ubwoba.
Hari impamvu zituma abigishwa batsindwa:
- Kubazwa ibyo batazi, batize.
- Gusiba incuro nyinshi
- Imyaka mike yo gutangiriraho ubwigishwa
Umwana w’umunyeshuli akwiye kwigira Ukarisitiya ya mbere afite imyaka nibura irindwi tutarebye umwaka yigamo. Inyigisho z’umukateshiste zigomba kunganirwa n’ubuzima bwa gikristu muri rusange.
Hari ibitabo biyobora umwigishwa ariko n’aho aba, mu muryango haramufasha cyane. N’aho ababatizwa bakuze, bagakomezwa bakanashyingirwa, batakarira mu gutegurwa kuri izo mpande zose. Imiryango Remezo, Imiryango ya Agisiyo Gaturika yakagombye gufasha cyane mu kubategura no mu kubakira.
- Umwigishwa kugira ngo yimuke agomba kuba azi amasengesho y’ibanze
- Muri Paruwasi ya Rwamagana hashyizweho umukateshiste ufite ubumenyi buhanitse bwo mu ishuri rikuru kugira ngo bunganire inyigisho z’abakateshiste badafite umwanya, bakigisha abo bahwanyije ubumenyi.
- Paruwasi za Rukoma na Nyarubuye bafite abarimu bigisha abashaka amasakaramentu mu bigo by’amashuri yisumbuye bigishirizamo, aba bahuguriwe kuri Paruwasi.
Abigishwa bakwiye kurangiza ubwigishwa bazi neza isengesho rya Nemera Imana Imwe, isengesho ryo kwicuza ibyaha, bakamenya n’ishapure.Ibyo bibafasha mu buzima bwabo bwa buri munsi. Iryo kwicuza, rigira akamaro mu ntebe ya Penetensiya. Bakwiye gusobanukirwa n’ibice bigize Misa Ntagatifu, bakamenya gusubiza igihe Padiri atura Igitambo cy’Ukaristiya. Umwigishwa akwiye kujya mu Muryango remezo, akagira umuryango w’Agisiyo Gatorika ashaka kandi agafashwa kuwubamo no kuwugumamo. Abapadiri bababazwa n’uko umwigishwa agera ku masakaramentu, ibyo ntacyo abiziho.
Abari mu nama bifuje ko Abapadiri batumira kenshi bariya bakora imirimo ya Kateshezi. Bagatumira abashinzwe Komisiyo y’Ubwigishwa muri Paruwasi no mu Miryango Remezo, abunganira abapadiri mu kwigisha mu bikorwa by’Iyogezabutumwa bitandukanye, nk’abigisha abagarukiramana, abigira umubano… mu nama y’abakateshiste. Ibyo ari ukugira ngo ibibazo bijyanye n’Ubwigishwa byigirwe hamwe n’ababishinzwe, ntawe uhejwe kandi bareke gusuzugurana no kuba bapfobya ibyo bose bakora.
Abigishwa bakwiye kurangiza ubwigishwa bazi neza isengesho rya Nemera Imana Imwe, isengesho ryo kwicuza ibyaha, bakamenya n’ishapure.Ibyo bibafasha mu buzima bwabo bwa buri munsi. Iryo kwicuza, rigira akamaro mu ntebe ya Penetensiya. Bakwiye gusobanukirwa n’ibice bigize Misa Ntagatifu, bakamenya gusubiza igihe Padiri atura Igitambo cy’Ukaristiya. Umwigishwa akwiye kujya mu Muryango remezo, akagira umuryango w’Agisiyo Gatorika ashaka kandi agafashwa kuwubamo no kuwugumamo. Abapadiri bababazwa n’uko umwigishwa agera ku masakaramentu, ibyo ntacyo abiziho. Abari mu nama bifuje ko Abapadiri batumira kenshi bariya bakora imirimo ya Kateshezi. Bagatumira abashinzwe Komisiyo y’Ubwigishwa muri Paruwasi no mu Miryango Remezo, abunganira abapadiri mu kwigisha mu bikorwa by’Iyogezabutumwa bitandukanye, nk’abigisha abagarukiramana, abigira umubano… mu nama y’abakateshiste. Ibyo ari ukugira ngo ibibazo bijyanye n’Ubwigishwa byigirwe hamwe n’ababishinzwe, ntawe uhejwe kandi bareke gusuzugurana no kuba bapfobya ibyo bose bakora.
Ingingo ya 2: Kunoza ingengabihe y’ubwigishwa muri Diyosezi
Imihango y’abigishwa igomba gukorerwa igihe, umwe ukwawo undi ukwawo, kandi mu gihe cyawo giteganyijwe. Abakateshiste bakore karendari y’imihango y’abigishwa n’igihe ikorerwa babishyikirize Padiri Mukuru muri Paruwasi, kandi bibutse umuhango ugezweho kare kugira ngo bategure na Padiri, nawe ategure neza.
IGIHEMBWE CYA MBERE
Umwaka w’ubwigishwa uzatangira mu kwezi kwa Nzeri.
- Umuhango wo kwinjizwa mu bwigishwa uzakorwa ku ya 12/10/2019 kuri Paruwasi.
- Umuhango wo gushyikirizwa indangakwemera uzakorwa Ku ya 23/11/2019 kuri Paruwasi
- Umuhango wa Efata no gusubiza indangakwemera na wo uzakorwa ku ya 30/11/2019
- Ikiruhuko kizatangira ku ya 21/12/ 2019
IGIHEMBWE CYA KABIRI
Ubwigishwa buzatangira ku ya 11/01/ 2020 / ku ya 13/ 01/ 2020. Umuhango wo kwinjizwa mu rwego rw’abatowe uzakorwa ku cyumweru cya mbere cy’igisibo ku ya 1/03/ 2020 ukorwe n’abo mu mwaka wa kabiri.
- Ubucengezangabire bwa mbere bukorwa ku cyumweru cya gatatu cy’igisibo.
- Ubucengezangabire bwa kabiri bukorwa ku cyumweru cya kane cy’igisibo.
- Ubucengezangabire bwa gatatu bukorwa ku cyumweru cya gatanu cy’igisibo
Batisimu izakorwa kuri Pasika.
IGIHEMBWE CYA GATATU
Ubwigishwa buzatangira ku ya 20/04/2020/ ku ya 02 /05 /2020.
- Umuhango w’isigwa ry’amavuta y’abigishwa uzakorwa mu mpera z’igihembwe cya gatatu ku ya 20/ 06/2020.
- Umuhango wo gushyikirizwa isengesho rya Dawe uri mu ijuru nawo uzakorerwa rimwe n’uwisigwa ry’amavuta ku ya 20/06/2020.
- Ibazwa ry’abazakomezwa ni ku ya 27/ 06/ 2020.
- Umunsi mukuru wa Petero na Pawulo ni tariki ya 29/ 06 2020 kuri Diyosezi.
- Umwiherero w’abazakomezwa na Penetensiya uzaba kuva tariki ya 04 / 07/ kugeza tariki ya 11/07/2020.
- Ugukomezwa twifuza ko kwakorwa tariki 12/07/ 2020. Paruwasi isaba Umwepiskopi itariki, ikemererwa cyangwa igahindurirwa bitewe na gahunda rusange.
- Gushyikiriza abakomejwe Imiryango y’Agisiyo Gatorika tariki ya 19/ 07/2020.
Ingingo ya 3: Guhugurira abakateshiste muri za Duwayene
Komisiyo ya Kateshezi yateye urutambwe kuko Paruwasi zikomeje guhugura abakristu bashobora gutorwamo abakateshisti. Ubu noneho, birashoboka ko muri Duwayene hatangwa inyigisho zateguwe na Komisiyo. Zakigishwa muri urwo rwego, hakurikijwe ibyo Diyosezi yashima. Abigishije neza muri za Paruwasi, bazafata umwanya wo kuzenguruka hose batanga isomo ryabo. Mu byumweru bitatu, umwe akaba yazenguruka ahantu hatatu.
Ibyo bitewe n’uko:
- Kujya kwiga i Nkumba bamwe mu bakateshisti bibaca intege kuko ari kure, ariko muri Duwayene byaborohera, kandi inyigisho zikaba zimwe kuri bose.
- Uwigisha nawe yashyigikirwa na za Paruwasi muri Diyosezi kandi akabona igihembo kuko kaba ari akazi. Paruwasi zakohereza abo bashobora gukurikirana kandi bashobora kwakirwa na Paruwasi imwe muri Duwayene. Ibijyanye n’ibibatunga babyigira muri Duwayene bikaborohera. Amazu babamo, ibibatunga, amazi n’amashanyarazi byabarirwa hamwe.
- Amaduwayene yakohereza abayo aho bigeze kwigira. Ni ikuvuga i Rwamagana, i Rukoma no ku Rusumo, niba biteguye.
- Amasomo baheraho ni ayo Komisiyo yashimye mu nama bagiye bakora.
Inama yahisemo NYIRABARIGIRA Grace w’ i Rwamagana; CYIZA Clementine w’i Rukara na RUBAMBANAMIHIGO Celerine w’i Rukoma. Yabahaye ubutumwa bwo kubikurikirana aho bari ngo bahe Komisiyo amakuru ya ngombwa ateza imbere uwo mushinga. Bagomba kumenya icyo abazahugurwa n’abazabakira babivugaho, bakamenya ibibazo n’ibyifuzo bafite, bikegeranywa mu gihe kingana n’ukwezi.
Icyitonderwa: Uyu mushinga ntuhagaritse ibikorwa by’abigira muri za Paruwasi zabo ndetse n’abashaka kujya kwiga i Nkumba muri Diyosezi ya Ruhengeri.
Utuntu n’utundi:
- Umunsi mukuru w’Umukateshisti muri Diyosezi ya Kibungo, wizihizwa ku munsi wa Petero na Pawulo batagatifu uzakorerwa kuri Diyosezi, tariki ya 01/ 07/2020. Umunsi mukuru uzitabirwa n’abakateshiste bonyine. Abafasha n’abana babo ntibarimo. Buri mukateshiste azatanga amafaranga ibihumbi bibiri (Frw 2000).
- Inama y’Abakuru b’Abakateshiste ni yo iziga ku gikorwa cy’igisibo. Bazagendera ku kuba igikorwa cya Adiventi kitarakozwe neza, kuko abari bagenewe kugikorerwa, ibyabateguriwe bitabagereyeho igihe.
- Umubikira yasuye abanyeshuri b’i Nkumba bakomoka muri Diyosezi ya Kibungo. Bishimiye uko gusurwa dore ko bari barangije ibizamini.
Padiri yashimiye abaje mu nama uburyo bitabiriye. Inama isozwa n’isengesho saa saba (13h00), hamwe n’ifunguro ririherekeza.
Umwanditsi: Celerine RUBAMBANAMIHIGO, Sé
Perezida w’inama: Padiri Jean Claude RUBERANDINDA


text:
Category: Igereranya
HUAWEI igiye gusohora telephone y’ akataraboneka
by Johnson Dusabe | Oct 14, 2017 | Amakuru, Android, Igereranya, Telefone | 0 |
Isi igenda itera imbere uko bwije nuko bucyeye. cyimwe mukerekana ko isi yateye imbere ni ikoranabuhanga. uko rirushaho gutera imbere kandi rikanagera kubantu benshi mugihe gito. telephone nikimwe mubikoresho byikoranbuhanga bitunzwe nabantu benshi. kuko yoroshye gutwara, ikora ibintu byinshi icyarimwe, usanga inahendutse, akenshi inagaragaza neza uyifite igihe afite igezweho muri icyo gihe. hari inganda nyinshi [...]Read More
Pima ubuso cg uburebure ukoresheje telephone yawe
by Johnson Dusabe | Jul 26, 2017 | Amakuru, Android, Igereranya, Telefone | 0 |
Hari igihe wisanga ukeneye gupima uburebure cyangwa se ubuso bw'ahantu runaka ariko ukaba utitwaje ibikoresho byabugenwe nka metero nibindi. Gusa iyo witwaje telephone yawe kuko abenshi tutazisiga, nukenera gukoresha metero cyangwa ubundi buryo bwo gupima uburebure cyangwa ubuso ntuzahangayike ufite smartphone yawe kuko yabikugezaho. Ubu hakozwe ama applications ya telephone yaba ay' Android cyangwa iOS agufasha mu gupima [...]Read More
Abakire 10 bambere mw’isi y’ikoranabuhanga
by Johnson Dusabe | Jul 1, 2017 | Amakuru, Igereranya | 0 |
Uko imyaka ishira ikiremwamuntu kigenda gitera intambwe ikomeye mw'ikoranabuhanga. Rigenda ritworohereza ubuzima rikazana n'udushya tutiyumvishaga ko twashoboka abenshi tubona nk'ubufindo. Uko haza ikintu gishyashya mw'ikoranabuhanga turabyishimira cyane ndetse bamwe ugasanga bagiha umwanya munini mu buzima bwabo. Ariko hari abandi bantu bishima cyane kukurusha wowe ukoresha iryo koranabuhanga, ukanabona ko ryaguhinduriye ubuzima. Abo ni ba nyir'ibigo [...]Read More
Application 5 za android ukwiye Gutunga muri 2017
by Johnson Dusabe | Jun 15, 2017 | Android, Igereranya | 0 |
Uko iterambere rigenda rigera ahantu henshi, rigera no kubantu benshi, bakaryoherwa n'ibyiza riba rizanye . Cyane ko rikorerwa kutworohereza ubuzima . nukuvuga igishyashya kije kiba kije koroshya uburyo akazi kakorwaga. Kera umuntu yashakaga kuvugana nundi bikaba ngombwa ko bagomba kuba barikumwe, ariko ubu byarahindutse umuntu afata telephone ye akavugana nabandi bari ku wundi mugabane yibereye [...]Read More
Ubaka Imibanire kuri 3D Social Networks
by Joyking N. Fred | Jun 13, 2017 | Igenzura, Igereranya, web | 0 |
Abenshi mumenyereye gukoresha za Facebook, na za Twitter, Instagram n'izindi social networks zo kuri interineti mwari muziko habaho na Social networks zo muri 3D ? Aho ushobora gukora ibintu bisanzwe nk'aho uri mu buzima busanzwe; Muri izo social networks za 3D ugenda bisanzwe mu muhanda ugahura n'abantu bandi nabo baba baziriho bari online muri iyo si ya [...]Read More
Imbuga za internet wareberaho film nshyashya ukanazitunga.
by Johnson Dusabe | Jun 12, 2017 | Igereranya, web | 2 |
Buri muntu nyuma y'akazi kenshi aba yagize umunsi wose cyangwa icyumweru cyose iyo akarangije aba ashaka kuruhuka kugirango niyongera gusubira mu kazi azabe afite imbaraga n'akanyamuneza akazi ashinzwe agakore neza. abantu tugira ibidushimisha bitandukanye bamwe bahitamo gusohokera ahantu hatandukanye, abandi bagakora sport cyangwa bakareba imipira. hari igice kinini gikunda kwicara bakareba film. ariko ikibazo bakunda [...]Read More
Urutonde rw’ Imikino 5 Myiza Ya Android Yo Kwiruka
by Johnson Dusabe | Jun 10, 2017 | Android, Igereranya | 0 |
Abarenga miliyali 1.7 ku Isi bakoresha smartphones zirimo android mu buzima bwa buri munsi. Hari n'abazikoresha muri Business zikabinjiriza amafaranga, ariko hari n'igihe bazikoresha mu kiruhuko (pause) baruhura mu mutwe cg se bishimisha. Niba ukunda gukina imikino yo muri android, cyane cyane iyo kwiruka bakunze kwita "running games" uyu munsi reka nkwereke imikino itanu yo kwiruka washyira [...]Read More


text:
Abahanga mu bidukikije n’ubuzima bwa muntu bemeza ko ibikoresho bikoze muri pulasitiki kubiheramo abana bato ibyo kunywa cyangwa kurya bishyushye bigira ingaruka ku mikurire y’ubwonko bwabo.
Hirya no hino mu bice bitandukanye by’igihugu, haba hamwe mu masoko, mu maduka hagaragara ibikoresho bikozwe muri pulasitiki (bidakoreshwa inshuro imwe) byifashishwa mu kugaburira abana bato. Ibyo bikoresho kandi hari aho bikigaragara nko mu mashuri y’inshuke cyangwa se amarerero mu midugudu aho abana bato babinyweramo amata n’igikoma bishyushye.
Nyetera Paul ni umukuru w’umudugudu wa Mushimba wo mu karere ka kamonyi, akaba ari na we uyobora agashuri kari muri uyu mudugudu kita ku bana 19, barimo abakobwa 8 n’abahungu 11 bo mu cyiciro cya mbere bigaragara ko batabona ubushobozi bwo kujya mu marerero asanzwe. Abo bana bagerayo saa moya z’igitondo, bahabwa amata n’igikoma buri munsi, bakaba babihererwa muri bimwe mu bikombe bikozwe muri pulasitiki. nkuko Nyetera avuga ko ‘’bafite ibikombe banywesha ariko hari na za kaneti za pulasitiki twari twahawe n’umufatanyabikorwa!”
Ubuvungukira butera ubumuga
Impuguke ku buzima bushingiye ku bidukikije, Dr. Abias MANIRAGABA, avuga ko guhera abana ibyo kurya cyangwa ibyo kunywa mu bikoresho bikozwe muri pulasitiki bigira ingaruka ku buzima bwabo. Agira ati ”Iyo ushyira mu gikombe igikoma cyangwa icyayi gishyushye hashobora kuba harimo ubuntu butoya bushobora kujya muri icyo gikoma yanyoye cyangwa icyayi. Ingaruka bushobora kumutera harimo ubumuga bwo kutabona, (ubuhumyi), ubwo kutumva (gupfa amatwi), mbese ugasanga n’ubwonko ntibubashije gukura neza.” Dr. Abias yongeraho ko ingaruka zanagera ku myororokere y’umwana. Ati ”Bushobora no gukora ku myanya myibarukiro ye ku buryo nubwo ku mwana budashobora kugaragara ariko amaze gukura ushobora gusanga umuntu adashobora kubyara kubera bwa buvungukira bwa pulasitiki bwagiye mu mubiri.”
Pulasitiki ibujijwe ni ikoreshwa inshuro imwe
Mu Rwanda, kugeza ubu, ikorwa, itumizwa mu mahanga, ikoreshwa cyangwa icuruzwa ry’amasashe n’ibikoresho bikozwe muri pulasitiki bikoreshwa inshuro imwe rirabujijwe keretse wabiherewe uruhushya rwihariye n’urwego rubifitiye ububasha nk’uko biteganywa n’itegeko N° 17/2019 ryo ku wa 10/08/2019 mu ngingo yaryo ya 4.
Ikigo cy’igihugu cyita ku bidukikije REMA ari nacyo gishyira mu bikorwa iri tegeko ryavuzwe haruguru, kivuga ko hakorwa ubukangurambaga buhoraho ku bubi bw’amasashe n’ibikoresho bikozwe muri pulasitiki bikoreshwa inshuro imwe, yaba ku bidukikije ndetse no ku buzima bw’abantu muri rusange bugamije guca ibyo bikoresho no gushaka ibibisimbura.
Umuyobozi w’ Ishami rishinzwe gukurikirana iyubahirizwa ry’ amategeko arengera ibidukikije muri REMA, Béatha AKIMPAYE agira ati “ku bufatanye n’izindi nzego nka Polisi y’u Rwanda, Urwego rushinzwe Gasutamo, Urwego rw’Igihugu rushinzwe Ubugenzacyaha, Ikigo cy’Igihugu gitsura Ubuziranenge, Ikigo cy’Igihugu gishinzwe Ubugenzuzi bw’Ubuziranenge, Ihiganwa mu Bucuruzi no kurengera abaguzi, ndetse n’inzego z’imitegekere y’Igihugu zegerejwe abaturage, hagenda hakorwa ubugenzuzi buba bugamije kureba niba itegeko ryubahirizwa.”
Gusa yirinze kuvuga ko kugenzura ikoreshwa rya pulasitiki idakoreshwa inshuro imwe bidateganywa n’itegeko bishobora kuba bitari no mu nshingano za REMA.
Kuba guhera abana ibyo kunywa cyangwa ibyo kurya mu bikoresho bikoze muri pulasitiki byamugiraho ingaruka mu mikurire, ababyeyi bafite abana bato bagirwa inama yo kwifashisha ibikoresho bikozwe mu ibumba no mu bindi bidafata umugese, kuko ngo uretse no kuba igira ingaruka ku buzima bw’abana bato, ubudahangarwa bw’imibiri yabo buba bukiri hasi, ingaruka zinagera no ku bantu bakuru.
UMUHOZA Nadine


text:
Inyigisho yo ku wa 4 w’icyumweru cya 1 cya Adiventi
Ku ya 6 Ukuboza 2012
AMASOMO: 1º. Iz 26, 1-6, 2º. Mt 7, 21.24-27
Inyigisho ya Padiri Cyprien BIZIMANA
Nimwizere Uhoraho iteka ryose
Dukomeje gutegura amaza y’Umukiza wacu YEZU KRISTU. Ejo twiyemeje gukangurira abandi kwemera ko ukuboko kwe kubaramburirwaho. Abemeye, tubashishikarize KUMWIZERA iteka ryose. Ubu butumwa ni ingenzi mu buzima bw’umuntu wese wagize igitekerezo cyo gutangira inzira imuganisha ku Mana. Gupfukama no kwakira umugisha we, ni ukwiyemeza kubeshwaho na We. Ni ugusenya ibindi byose twari twishingikirijeho bidafite ireme.
Mu Rwanda dukunze kuririmba tuti: “Ni wowe Rutare rwanjye Mana yanjye ni wowe niringiye, nzaguhanga amaso buri gihe ngusabe imbaraga maze ntsinde icyago”. Kwizera Uhoraho by’ukuri bigaragazwa no kumukomeraho cyane cyane mu bihe bikomeye by’ibigeragezo n’ibitotezo. Tuzi neza ko ari uwo mutsindo uduhingutsa mu Bugingo buzahoraho. Mu bihe byiza by’amahoro, dushobora kwirara. Igihe cyose turi mu mutuzo nta bitudurumbanya duhura na byo, nta bishuko bidushukamirije, dushobora gusenga tukibwira ko dufite imbaraga zihagije mu kwizera Uhoraho.
Iyo igihe kigeze tukabandagara, bigaragaza ko twibeshyaga ko twubatse ku Rutare nta kundi. Amasomo ya none aradushishikariza gusuzuma imbaraga dufite mu kwizera Uhoraho Imana yacu. Mu gihe gishize benshi muri twe baguye mu mutego wa Sekibi kandi bari basanzwe bahimbarwa mu isengesho. Byatewe n’iki? Twibwiraga ko dukomeye kuko twasengaga tukumva turyohewe. Nyamara nta mikomerere yacu igihe cyose tutubura amaso ngo turebe ibidushukamirije byose. Kuva tubyutse kugeza tujya kuryama, birakwiye ko duhora dutekereza ku rugamba duhamagariwe kurwana no kwiyumvisha ko tutazarutsinda tutunze ubumwe na KRISTU iteka n’ahantu hose. Guhura n’ibishuko, ibigeragezo, ibitotezo n’ibyago, ntitukabyange, ntitukabihunge. Ahubwo duhore twiteze ko byadushyikira maze uko duhumeka abe ari na ko turangamira YEZU tumusaba kuturokora no kudukomeza. Na ho ubundi ntibihagije kwishyira mu mutuzo utari wo ngo ni uko duhora tuvuga ngo “Nyagasani, Nyagasani”. Abavuga batyo ni abasenga. Ni twe rero. N’aho twasenga ubutitsa ariko duhora duhuhwa n’umuyaga wa Sekibi nta cyo dukora ngo tuyisezerere mu izina rya YEZU KRISTU na BIKIRA MARIYA, twubatse ku musenyi! Dusabirane gukomera no gutsinda, ni ko kwizera nyako.
YEZU KRISTU UMUKIZA WACU, NASINGIZWE MU MITIMA YACU.
UMUBYEYI BIKIRA MARIYA UTARASAMANYWE ICYAHA, ADUHAKIRWE.


text:
Buri byiyoroswa (quilt) bikatwa bikanadodwa n’abanyeshuri ba Tubahumurize bakoresheje intoki hakurikijwe ibyo umuguzi akunda n’ibyo ashaka. Abanyeshuri ba Tubahumurize bamara umwaka biga kudoda no gufuma bakadoda ibicuruzwa byose bigaragara mu gatabo k’ibicuruzwa
Iyo abanyeshuri barangije umwaka w’amasomo bamwe bahitamo kwinjira mu ishyirahamwe rya Tubahumurize rikorera ku cyicaro cya Association. Abagore makumyabiri bagize ishyirahamwe bagabana amafaranga yinjiye aturutse mu byo badoda bigurishijwe, ibi bikabafasha kwiteza imbere n’imiryango yabo.
Igitanda cya 1m20 (single) ‐ $80 USD / 60,000 RWF
Igitanda cya 1m60 (double) ‐ $90 USD / 67,500 RWF
Igitanda cya 1m80 ‐ $100 USD / 75, 000 RWF
Igitanda cya 2m20 ‐ $110 USD / 82,000 RWF
*Kumeshesha hakoreshejwe dry cleaner gusa
Buri quilt irihariye kandi isa ukwayo, ikoranwa urukundo n’abagore bo muri Tubahumurize. Iyo abagore bicaye hamwe badoda quilt baraganira, bagahugurana, bakaruhurana ibikomere byo kumutima.
Abaguzi n’abashyitsi bahabwa ikaze kuza kureba no gufatanya n’abagore bo muri Tubahumurize kudoda. Ikaze ku iduka uzaze urebe aho bari mukazi badoda!
Kudoda buri quilt bifata igihe kinini n’imbaraga nyinshi kandi uyifashe neza wayirambana ubuzima bwose. Umuguzi ashobora guhitamo ibara rimwe ry’inyuma, abadozi bakamuhitiramo ayo bavanga imbere cg bagafashana kuyahitamo.
Tubahumurize Association ni ikigo kigisha imyuga kikanatanga ubujyanama ku bagore b’abanyarwandakazi.
Association-Tubahumurize-Product-Catalogue-2014
Ushaka kugira icyo ugura watwandikira kuri tubahumurize@yahoo.fr


text:
Z6001AX nigicuruzwa cya 5g + WiFi 6 murugo CPE.Igera kuri enterineti ikoresheje 1000Mbps ya WAN ikanda, hanyuma igasangira umuyoboro wa interineti ukoresheje WiFi 6 na 1000Mbps watsindiye LAN.
Scheme Gahunda ya IPQ6000 yemejwe, hamwe na 4-intoki ya cortex a53s CPU, kandi inshuro nyamukuru igera kuri 1.2 GHz
Ch chip yigenga ya WiFi yemewe, hamwe na qcn5022 kuri 2.4G na qcn5052 kuri 5.8G
Rate Igipimo cya 2.4G kigera kuri 573.5mbps, naho 5.8G igera kuri 1201mbps, twese hamwe bita 1800 Mbps
♦ Shyigikira MU-MIMO, na moderi ya moderi ya WiFi ishyigikira 1024-qam na OFDMA
♦ Buri muyoboro wa WiFi wigenga ufite ibikoresho byigenga bya FEM, bihujwe na antenne yunguka cyane kugirango igere kuri super WiFi
Speed Umuvuduko mwinshi 256MB DDR3 hamwe na 128MB NAND ububiko bwa flash
Interineti yuzuye ya 1000m ihuza imiyoboro ya 1wan na 3lan, ishyigikira flip yikora (auto MDI / mdix)
Interface Yubatswe m.2 interineti ikoreshwa muguhuza 5g itumanaho, kandi module itanga amashanyarazi yigenga binyuze muri GPIO
Interface Imigaragarire ya SIM isanzwe yo hanze, ishyigikira ikarita ya SIM / USIM
Q IPQ6000 ifite imikorere yayo yo kugenzura, ihita itangira mugihe habaye impanuka
♦ Iyo ibicuruzwa byinshi bikoreshejwe icyarimwe, mesh yikora imiyoboro irashyigikirwa
Skype: zbt12@zbt-china.com
Whatsapp / terefone: +8618039869240


text:
Naciye inyuma umugabo wanjye ndyamana n’umuhungu uzi icyo gukora none kumwikuramo byananiye-Mbigenze nte?
Mbigenze nte ko umuhungu nikururiye ansenyeye urugo kandi nkunda umugabo wanjye tumaze kubyarana inshuro eshatu ariko igikorwa cyo gutera akabariro ntajya agiha agaciro.
Umugore uri mu kigero cy’imyaka 30 utifuje ko amazina ye atangazwa aragisha inama kubyo yakora yatwandikiye yifuza inama z’abasomyi b’urubuga rwa Muhabura.rw aho afite ikibazo cyo kuba yaraciye inyuma umugabo we akaryamana n’umusore avuga ko ashoboye akazi none akaba agiye kumwibagiza umugabo we.
Mu gutangira atubwira uko byagenze ayu mugore yagize ati “ Ubundi ubusanzwe umugabo wanjye tumaze kubyarana abana 3 afite imyaka 42 ariko kuva twatangira kubana sindabona na rimwe aha agaciro cyane igikorwa cyo gutera akabariro, afite akazi akora ku buryo ataha nka saa tatu z’ijoro yananiwe agatinzwa no gufata amafunguro ubundi agahita yiryamira.
Umugabo wanjye nta munsi n’umwe ajya yiha wo kuruhuka ahora mu kazi, n’iyo duteye akabariro ni nko kubipa( agahe gato) ubundi agahita agwa agacuho kubera umunaniro avana mu kazi, Mpora nifuza gukora imibonano mpuzabitsina ngashira ipfa ariko narabibuze kandi mfite umugabo. Gusa urukundo rwo rurahari kandi nta kintu adakora ngo yite ku muryango.
Nyirabayazana rero ni umusore duheruka kuryamana kubera numvaga nifuza gukora imibonano mpuzabitsina nkayihaga, Uwo musore yabinkoreye neza ku buryo byanteye ibyishimo bidasanzwe kuri uwo munsi, naratashye mu rugo nkajya nisekesha ubusa ku buryo abo tubana bambazaga icyo ndi guseka nkakibura nyamara ibitekerezo byanjye byari byibereye ku bihe byiza nagiranye n’uwo musore.
Uwo musore tujya kuryamana natekerezaga ko ari rimwe risa bitazongera kubaho, nyamara kugeza ubu tumaze kuryamana inshuro 4, kandi rwose ampora mu ntekerezo ku buryo kumwibagirwa byananiye,buri gihe nsigaye numva najya kumwirebera akandyohereza, umugabo wanjye nawe akomeje kumbaza impamvu asigaye abona mfite akanyamuneza nkabura icyo musubiza.
Ndi kwibaza uko bizagenda umugabo wanjye nabimenya, nonese nemere ngume hamwe njye nkomeza nifuze gutera akabariro mfite umugabo ? uwo musore nerure muhakanire kandi ankemurira ikibazo umugabo atankemurira? Nayobewe icyo nakora mungire inama”.
Mugire Inama.
MUHABURA.RW


text:
Ku wa 1 w’icya 1 cy’Adiventi, C, 03/12/2018
Amasomo: Is 2, 1-5; Zab 121 (122),1-2,3-4ab,4cd-5,6-7,8-9; Mt 8, 5-11
Bavandimwe, uyu ni umunsi wa gatatu dutangiye igihe cy’Adiventi . Ivanjili ya none iratwibutsa ikintu cy’ingenzi gituma umukiro wacu ushoboka: Ukwemera. Ni impano y’Imana idufasha kuyisanga no kwakira ibyiza byose ituzaniye ariko ikaba n’ubukungu buyoyoka mu kanya gato bityo tukaba duhamagariwe kukurinda ibyonnyi byigaragaza mu buzima bwacu bwa buri munsi. Mu gihe cya Adiventi dukwiye guhugukira ukwemera kwacu kuko ari ko twakiriramo umucunguzi uje gutura iwacu.
- Mu gihe cy’Adiventi twivugurure mu kwemera
Buri gihe muri Adiventi Kiliziya umubyeyi wacu itwibutsa amaza y’umukiza tuzirikana mu buryo butatu ariko bwose bwuzuzanya kandi bwuzurizwa muri Kristu umukiza w’isi. Ni byo koko umukiza yaraje, ahora aza mu buzima bwacu bwa buri munsi ndetse abana natwe, kandi azagarukana ikuzo gucira urubanza abazima n’abapfuye nk’uko tubigarukaho mu ndangakwemera yacu.
Uburyo bwo kwakira umukiza haba mu bihe byashize, haba muri iki gihe turimo ndetse no mu kizaza ku bazadukurikira, budushyira mu byiciro bibiri: abemera n’abatemera maze n’amaherezo kuri ibyo byiciro byombi agatandukana kuko abemera barakira naho abatemera umukiro wari ubagenewe ukabaca mu myanya y’intoki. Abanyarwanda bati: ‘‘Ibiganza bito byimisha umwana impengeri’’. Ukwemera gucye gutuma turonka bicye kandi hari ibyiza byinshi byari bitugenewe.
Muri iyi adiventi twihatire kuvugurura ukwemera kwacu kandi tunazirikana ko tutari twagera ku kwemera gushyitse nk’uk’uriya mutegeka w’abasirikari watangariwe na Yezu ubwe. Ese ni iki Yezu yari kumwima kandi afite kuriya kwemera? Yezu ntiyitaye ku mateka ye, ku nkomoko ye nk’umunyamahanga, ahubwo yatangajwe n’ukwemera kwe, maze atangaza umukiro. Ese twe Yezu yadutangarira nk’abafite ukwemera gukomeye kwa kundi gutuma icyo tumusabye ahita acyiduha? Abafite ukwemera nka kuriya baramutse banahari baba ari mbarwa. Nyamara Nyagasani yifuza ko baba benshi kandi baturutse muri twe abumva ijambo rye, rigereranywa n’imbuto nziza ibibwa neza n’umubibyi mwiza mu butaka butunganyije neza ngo irumbuke imbuto nziza z’ukwemera gushyitse kugeza ku butungane n’ubuzima bw’ukuri.
- Muri iyi Adiventi ukwemera kumurikire ubwigenge twahawe maze dusanganire Yezu
Imana mu bwiza bwayo, twe abo ikunda yaduhaye ubwigenge, iduha ubwisanzure butuma twakira ibyiza byayo. Hari ubwo tuba maso, tukaba abana b’urumuri, tukakira ibyo Nyagasani aduha, tugakora ibikwiye binyuze Imana, ibyo kandi isi ikabironkeramo umukiro kuko aho urumuri ruganje umwijima urahimuka. Haba n’ubwo turangara, tukajijwa, tukabaho uko umwanzi sekibi abishaka, tukajya kure y’Imana ndetse tukibeshya ko twagera no ku mahirwe asesuye Imana itinjiye mu byacu, bityo ubwigenge bwacu tukabukoresha nabi. Muri Adiventi se tubeho dute?
Umutegeka w’abasirikare ku bw’ukwemera kwe yahisemo neza aza asanganira Yezu wari uje kumuhera umukiro mu isengero ry’i Kafarinawumu, aramwegera, amubwira ikimuri ku mutima. Yakoresheje neza ubwigenge bwe aboneza agana kwa Yezu ndetse amubonamo umutegeka umusumbye, ufite ijambo rirema, rikiza, ry’irinyabubasha bushobora ibyo abantu bananiwe. Ni kenshi dusaba Imana kuko dukennye kuri byinshi dore ko na kamere yacu ari inyantege nke ariko uburyo tubikoramo haba ubwo usanga butanyuze umutima wa Yezu. Yezu anyurwa n’isengesho ry’umuntu wateye intambwe akamusanga, akamwegera, akamwinginga kandi ayobowe n’ukwemera. Umutegeka w’abasirikari arabiduhamo urugero. Ntitugasabe Yezu tutamwegereye.
- Muri Adiventi twihatire kurwanya ibyonona umubano wacu n’Imana
Ibituma umubano wacu n’Imana udindira ni byinshi ariko tuvuge ku bintu bibiri:
Ubunebwe: Butuma tuteguka ngo tuve aho turi, ngo tubone imbaraga zo gusanga Imana no gusabana na yo mu isengesho uko bikwiye maze idukize, maze nitugira tuti: ‘‘Ngwino Nyagasani Yezu’’, cyangwa se ‘‘Arakabaho uje atugana’’ bibe amagambo y’ umuntu ubwira Imana nk’uwazindutse ayishakashakana umutima utaryarya kandi utifuza gutandukana na yo bibaho. Ubunebwe butuma twiburamo ibakwe ryo gukora icyiza n’igikwiye nyamara hakagira ibindi bitubangukira. Umutegeka w’abasirikare yaranzwe n’isengesho ritakamba kuko yarashishikajwe n’umukiro w’umugaragu we. Ni uko natwe dukwiye gushishikazwa n’umukiro w’abandi.
Akamenyero no kurambirwa: Kimwe mu bishuko duhura na byo kandi kitugiraho ingaruka mu mubano wacu n’Imana ni akamenyero gatuma tubona ibintu nk’ibisanzwe, iyi adiventi ya 2018 tukayibona nk’izindi zahise, bityo ha handi ituganisha ho guhimbaza iyobera rya Jambo wigize muntu tukazahahagera nta gishya mbese ibintu byari byararambiranye. Tukazahimbaza Noheli nk’izindi zahise bityo ntidusigire ubuzima bushya. Muri Adiventi, buri gitambo cya misa kigira amasengesho yihariye ibyo hari icyo bitubwira, si ibisanzwe kandi n’ubundi ibya Nyagasani bihorana ubushyashya ariko iyo bizirikanywe umutima uhugutse.
Bikiramariya Nyina wa Jambo w’i Kibeho, we wamenye gutegereza umukiza no kubana nawe ayobowe n’ukwemera kudacogora, adusabire dutegure neza imitima yacu nta bunebwe no kurambirwa maze twakire Yezu uje atugana mu kwemera gushyitse. Mugire Adiventi nziza.
Padiri Fraterne NAHIMANA


text:
- Yageze ku isambu y’iwabo, amarangamutima aramufata yifata mu gahanga,
- Bamwakiranye ubwuzu na we abisanzuraho,
- Bamwibukije ko yajyaga ajya gucukura ibirayi mu mirima y’abaturage.
Umuhanzi Nizeyimana Didier uzwi nka Muchoma wakurikiye mu buzima bugoye ubu akaba asigaye atuye muri Leta Zunze Ubumwe za America akaba anatunze agatubutse, yasuye aho avuka mu Karere ka Rubavu, yakiranwa ubwuzu n’abaturage, bamwibutsa uburyo yari abayeho.
Muchoma wavukiye mu Rwerere mu Murenge wa Busasamana, aho yabayeho mu buzima bugoye kubera imibereho igoye y’umuryango, avuga ko yavuye mu ishuri akajya gushakisha imibereho acuruza uduconsho turimo itabi, imigati n’ibisheke.
Uyu muhanzi usigaye uba muri Leta Zunze Ubumwe za America, avuga ko ubwo yabaga aha yavukiye, no kubona ibyo kurya byari bigoye.
Avuga ko kandi muri ibyo bihe yagerageje ibintu byinshi kuko yanagiye kuba umukozi wo mu rugo ariko bikananirana kuko atakundaga kuvugirwamo.
Uyu musore waje kugira amahirwe yo kujya muri Leta Zunze Ubumwe za America, ni umwe mu bahanzi nyarwanda batunze agatubutse dore ko anaherutse kuzuza Moteli icumbikira abantu iherereye mu Kagari ka Mbugangari mu Murenge wa Gisenyi.
Uyu muhanzi ubu uri mu Rwanda, yagiye ku ivuko aho bita mu Rwerere yanakoreye indirimbo, akibonwa n’abamuzi baramwishimira cyane.
Muchoma utajya ahisha ubuzima bushaririye yakuriyemo, ni umwe mu bazwiho guca bugufi no kwisanzura kuri bose, ubwo yageraga aha iwabo, na we ubwe yishimiye kubona aba bantu baherukanaga muri 2004.
Abonye uwo bahimba Rukara, Muchoma yagize ati “Uyu ni umuvandimwe najyaga njya no kurya iwabo.”
Ako kanya abaturage bo muri aka gace bahise baza kumwakirana ubwuzu, batangira kwibukiranya ubuzima bugoye bakuriyemo.
Umwe mu baturage bamuzi, yavuze ko ibyo Muchoma avuga ko yakuriye mu buzima bugoye, atabeshya, ati “Ibyo yababwiye ni byo.”
Hari n’undi wahise avuga ko Muchoma yagiye mu murima we gukuramo ibirayi, ariko ko atamurenganya kuko yari inzara.
Muchoma yakomeje ajya ku isambu y’iwabo ahageze afatwa n’amarangamutima menshi, yifata mu gahanga bigaragara ko yibutse ubuzima bugoye yabayemo muri aka gace.
Ubwo yageraga muri aka gace kandi yanabonanye n’uwo yahoze akunda ubu wabaye umugore ufite abana bane.
Akimubona yahise ajya kumusuhuza, ati “Nyiraguhiri naramukunda, ese ubundi wari ubizi ko nagukundaga?” Bose bahita baseka.
Amafoto yavuye mu mashusho ya Isimbi TV
RADIOTV10


text:
ITANGAZO RYAMAMAZA HOSE AGACIRO K'UMUNTU
Intangiliro.
Ikoraniro rusange lilibutsa ko:
- Ugushyira ukizana, ituze n'ubutungane mu bihugu bishingiye ku karusho ka buli muntu, kadasibangana, gahamya icyubahiro akwiye n'agaciro twese duhulijeho,
- Gusuzugura no kwirengagiza ako gaciro n'icyubahiro bya buli muntu nibyo byateye bamwe imigenzereze isa n'iy'inyamaswa, umutima w'umuntu utakwihanganira. Nicyogituma twemeza ko icyo umuntu wese yimilije imbere y'ibindi al'ugushyira akizana, nta nkomyi mu mvugo no mu bitekerezo, akibera aho nta nduru nta butindi,
- Ali ngombwa ko hashingwa amategeko arengera ako gaciro ka buli muntu, akamulinda ubuja n'agahato,
- Ikindi ngombwa nu gukomeza umubano w'ibihugu,
- Ibihugu byunz'ubumwe byiyemeje muli Charte ya l'ONU kuzahora byubaha agaciro k'umuntu wese, yaba umugore yaba umugabo, bose niko bakwiye kwubahwa kimwe. Ibyo bihugu byiyemeje kandi kuzaharanira amajyambere mu mibanire m'imibereho y'abantu ku mudendezo,
- Ibihugu byose byunz'ubumwe byarahiliye gufasha umuryango wa l'ONU kwubahisha hose agaciro n'uburenganzira bishingiye kuli kamere ya buli muntu,
- Kugira ngo ibyo twarahiliye tubishyikire, tugomba no guhuza igitekerezo ku byerekeye ako gaciro n'uburenganzira bya buli muntu,
- Ikoraniro rusange ryamamaje ili Tangazo ryerekeye agaciro ka buli muntu, ligomba kuyobora abaturage b'ibihugu byose uburyo bwo kwitoza umuco wo kwubaha agaciro n'uburenganzira bw'umuntu. Uwo muco niwo amategeko agenga buli gihugu n'atunganya umubano w'igihugu agomba gushishikalira kwinjuza muli byose, ali nu nyigisho z'urubyiruko mu mashuli, ali no mu milirere yose y'abaturage, kugira ngo bose hamwe, ali abatuye mu bihugu muli l'ONU, ndetse n'abatarashyikira ubwigenge, uwo muco abe aliwo bimiliza imbere.
Article 1.
Abantu bose bavuka aliko bakwiye agaciro no kwubahwa kimwe. Bose bavukana ubwenge n'umutima, bagomba kugilirana kivandimwe.
Article 2.
Umuntu wese akwiye kwemererwa kwafite agaciro n'uburenganzira bwose bwahamijwe muli ili Tangazo. Nta muntu uzongera gucishwa ku wundi ku mpamvu gusa z'ubwoko, ibara ry'umubili, idini yemera cyanga se ibitekerezo afite muli politique no mu zindi ngingo, ntawe uzazira igihugu akomokamo, ubworo amavuka cyanga se indi mimerere yindi.
Kandi nta muntu uruta undi, ngo kuko baba bakomoka mu bihugu batareshya. Ali abaturage b'ibihugu byigenga cyanga se bigitwarwa, bikiyoborwa n'ibindi, bose ni abantu kimwe.
Article 3.
Umuntu wese agomba kubaho, gushyira akizana no kutarengana.
Article 4.
Nta muntu ukwiye guhinduka imbohe cyanga umuja. Kugira abantu abaja cyanga se kubacururuza biraciwe rwose.
Article 5.
Nta muntu ugomba kugilirwa urugomo, kuzira agashinyaguro, kwicwa urupfu rubi.
Article 6.
Aho umuntu ali hose agomba kurengerwa n'amategeko y'igihugu.
Article 7.
Abantu bose ni kimwe ku byerekeye amategeko, kandi bose niki agomba kubarengera kimwe, akabalinda akarengane gaciye ukubili n'ili Tangazo, akabalinda ndetse n'ibishobora byose gutera ako karengane.
Article 8.
Buli muntu afite ububasha bwo kuregera inkiko imigenzereze yose iciye ku burenganzira yahawe n'amategeko.
Article 9.
Ntawe ushobora gufunga umuntu ku karengane cyanga se kumuca mu gihugu.
Article 10.
Urubanza rw'umuntu wese, mbere yo gucibwa, rugomba kwumvikana ku mugaragaro, nta karengane, abacamanza bakabona kurukiranura batabera.
Article 11.
- Umuntu wese urezwe igicumuro, mu gihe ataracirwa urubanza rukimuhamya, agomba gufatwa nk'intungane kugeza igihe ubugiranabi bwe bwemeza n'urukiko kumugaragaro, kandi bamaze kumuha uburyo bwose bwo kwiburanira.
- Nta muntu ugomba guhanirwa amafuti yigeze gukora, niba mu gihe ayakoze nta tegeko ry'igihugu cyanga ryerekeye umubano w'igihugu, ryali libibujije. Kandi lero nta n'uzajya acibwa igihano kirenze icyali gitegetswe, igihe akoze akabi agomba guhanirwa.
Article 12.
Ntawe ugomba kwirohera nta mpamvu mu byerekeye imibereho y'umuntu n'iy'abe, mu rugo rwe no mu nzandiko ze, cyanga se ngo amusebye. Muli ibyo byose kandi amategeko y'igihugu agomba kulinda umuntu wese akarengane.
Article 13.
- Umuntu wese agomba kugenda uko ashaka mu gihugu, no kwihitiramwo aho ashaka gutura.
- Umuntu wese ashobora kuva mu gihugu abishatse, no kugaruka mu gihugu cye kavukire.
Article 14.
- Umuntu wese, iyo atotejwe, ashobora guhungira mo kwakirwa mu bindi bihugu.
- Ubwo burenganzira aliko ntibwarengera umuntu ukulikiranywe kubera ubugome busanzwe, cyangase imigenzereze ye inyuranye n'amaherezo l'ONU yimilije imbere.
Article 15.
- Buli muntu agomba kwitilirwa igihugu cye kavukire.
- Icyo kimenyetso cy'ubuturage ntawe ushobora kukinyagwa ku karengane, aliko umuntu ashobora kwiyakira ubuturage bw'aho yihitiyemo.
Article 16.
- Umuhungu n'umukobwa bageze mu kigero cyo kwubaka, bashobora gusezerana uko bashaka. Nta nkomyi ituruka ku bwoko, ku nkomoko cyanga se idini. Mubyerekeye kurongora umugabo n'umugore bahwanije agaciro, mbere yo gusezerana, igihe bali kumwe ndetse n'iyo batandukanye.
- Ntabagomba gushyingirwa batabyiyemereye ubwabo.
- Ishingiro ryambere ry'umubano mu bantu ni murugo, amategeko ya leta agomba kururengera.
Article 17.
- Umuntu wese afite ububasha bwo kugira icyo yitungira, ukwe kwa yenyine cyanga se afatanije n'abandi.
- Ntawe ushobora kunyagwa ikintu yitungiye ku karengane.
Article 18.
Mu bitekerezo by'umuntu, mu bimutunganiye idini, buli muntu agomba gushyira akizana. Nukuvuga ko ashobora guhindura ibitekezo bye n'idini, kubigaragaza mu ruhame cyanga ahiherereye, kubyigisha na kubikulikiza, ku mutima no mu mihango ibigaragaza.
Article 19.
Buli muntu akwiye gutekerza no kuvuga akamuli ku mutima. Nukuvuga ko adakwiye kuzira ibitekerezo bye, ko ashobora gushaka, guhabwa no kwamamaza hose uko ashaka ibihuje n'icyo atekereza.
Article 20.
- Abantu bashobora guterana na kwiremamo amashyaka mu mahoro.
- Nta muntu ukwiye guhatirwa kwinjira mw'ishyaka atabishaka.
Article 21.
- Buli muntu afite uburenganzira bwo guhagurukira ibyerekeye ubutegetsi bw'igihugu cye kavukire, ali ukubyigiramo ubwe, cyanga se kubishinga intumwa zatowe bitalimo agahato.
- Mu byo gukorera leta y'igihugu cyabo, abaturage bose bagomba gucishwa mu kigero kimwe.
- Ubutegetsi mu gihugu bukomoka ku bushake bw'abaturage. Ubwo bushake bugaragara uko igihe cy'itora kigarutse. Mw'itora abaturage bose bakuze bahwanije ijwe, kandi bitorera uwo bashatse nta gahato.
Article 22.
Umuntu wese mu gihugu niko agizwe n'abandi. Ishyaka ry'abaturage n'ubugobokane bw'igihugu bigomba gukiza buli muntu, bikamugeza ku mibereho imukwiye kandi imufasha kujyambere.
Article 23.
- Umuntu wese akwiye kubona umulimo yihitiyemo nta gahato. Akawukora mu neza, bitalimo amananiza kandi atikanga kubura amulimo.
- Abakora umulimo umwe bose bagomba guhembwa kimwe, nta kubera,
- Umukozi wese agomba guhabwa umushahara umutunze we n'abe, kandi akanarengerwa n'amategeko alinda abakozi akarengane,
- Umuntu wese ashobora gufatanya n'abandi gushinga syndicats zimurengera.
Article 24.
Buli muntu ukora agomba kurangiza akazi mu masaha akwiye no guhabwa ibiruhuko, kandi iminsi ahawe y'ibiruhuko agomba nayo kuyihemberwa.
Article 25.
- Umuntu wese akwiye ikimubeshaho neza , we n'abo mu rugo, cyane cyane mu byerekeye imyambaro ibyo kurya, aho atuye n'ibyo kwivuza, mbese ibya ngombwa byose ngo umuntu ashobore kubaho. Iyo umuntu yabuze akazi, igihe c'indwara cyanga ubumuga, mu bupfakazi no mu zabukuru, mbese iyo umuntu atakigira ikimubeshaho bidaturutse ku bwende bwe, agombwa gutungwa n'integanyo leta yageneye iminsi mibi.
- Ababyeyi n'abana bakwiye cyane gufashwa. Kandi abana bose ndetse n'ibinyandaro, bagomba kurengerwa kimwe.
Article 26.
- Umuntu wese agomba kurerwa na guhabwa ku busa inyigisho zose z'amashuli yambere. Amashuli y'abanyamyuga agomba gukwira hose. Kandi ababishoboye bose bagomba gufashwa kimwe kujya mu mashuli makuru.
- Imilerere n'yo igomba kugeza abantu ku bugabo buhamye kubongeramo icyubahiro cy'agaciro ka buli muntu n'ibyo afitiye uburenganzira byose. Imilerere niyo izatera imbaga z'amoko anyuranye, nako ibihugu byose, kwumvikana no kubana bitanduranya nibwo buryo bwo gufatanya na l'ONU gukwiza amahoro hose.
- Ababyeyi bafite uburenganzira bwo gutoraniliza abana babo imilerere ibakwiye.
Article 27.
- Umuntu wese akwiye uko ashaka mu gitaramo cyogeza ubutore n'umuco w'igihugu, akwiye kwizihiza ibinezereje byose no guharanira amajyambere n'ibyiza byose ubuhanga butuma dushyikira.
- Abahanga bahimbye ikintu gishya cyanga se abanditsi b'ibitabo, bishobora kubaviramo inyungu y'ikiguzi cya byo cyanga se y'agaciro bibahesha, nabyo bikarengerwa n'amategeko y'igihugu.
Article 28.
Ibyemejwe byose muli ili Tangazo bigomba amahoro mu baturage, ndetse no mu mibanire y'igihugu, kugira ngo bishobore kugilira umuntu wese akamaro kahageze.
Article 29.
- Umuntu nawe agomba kumenya agaciro k'urugaga rw'abo atuyemo,kuko narwo rumufasha kwigeza ku bugabo buhamye.
- Mu burenganzira bwe bwose n'agaciro afite buli muntu agomba kugarukira ku rubibi yashingiwe n'amategeko y'igihugu, kugira ngo n'abandi bagere ku gaciro kabo n'uburenganzira bwabo, mu neza n'ituze vy'ingaga y'abadasumbana.
- Ibyo byose byahamijwe ntawe ushobora kubyigarulira ku buryo buciye ukubili n'amaherzo l'ONU yimilije imbere.
Article 30.
Mu magambo yose y'ili Tangazo, nta Leta, nta ngaga, nta n'umuntu ushobora kwibwira ko hali ilimuga ububasha bwatuma atambuka ku byemejweho uburenganzira muli ili Tangazo.


text:
Ubukungu
Ikawa Nayo Iri Mu Nzira Yo Gucika Ku Isi
Abakurikiranira hafi uko ikawa inyobwa ku isi n’uko abantu bayikunda kandi bakabihuza n’ibibazo biri mu buhinzi, bavuga ko kugeza ubu hari ubwoba bw’uko ishobora kuzabura ku kigero cya 60% mu gihe gito kiri imbere.
Guhumana kw’ikirere, kigashyuha byatumye uko imvura yagwaga bihinduka, bituma ubutaka butakaza imyunyungugu isanzwe izwiho gutuma ikawa iryoha by’umwimerere.
Imihindagurikire y’ikirere kandi ituma hirya no hino ku isi mu bihugu bisanzwe bizwiho kwera ikawa haduka ubutayu, bigatuma ibiti by’ikawa bigabanuka.
Igihugu cya mbere ku isi cyera ikawa ni Brazil, inyuma hakaza ibindi nka Ethiopia n’ibindi.
Umuhanga wandika iby’ubuhinzi n’ibindi bifitanye isano n’ubukungu mu kinyamakuru kitwa Business Insider witwa Abby Tang avuga ko ikindi kibazo gihari ari uko iyi mihindagurikire y’ikirere yatumye haduka n’indwara zifata ibiti by’ikawa.
Mu Rwanda ikawa ihera ni yo yitwa Arabica Canephora.
Kubera ko ibice ikawa yeragamo byugarijwe n’ibibazo twavuze haruguru, bituma idakura neza bityo hakaba hari impungenge z’uko rya janisha rivugwa haruguru rizacika ku isi.
Tang avuga ko ibintu bikomeje gutya, ikawa yazagera aho igacika ku isi mu myaka iri hagati ya 10 na 20 iri imbere.
Yungamo ko niyo ikawa yazaba ikiriho muri iki gihe, yazaba itagifite icyanga nk’icyo abantu bayiziho muri iki gihe.
Kugira ngo abantu birinde ko ibi byazabaho, ni ngombwa ko barinda ko ubutaka n’ikirere bikenewe kugira ngo ikawa izakomeze kugira icyanga nk’icyo ifite ubu, ari ngombwa ko abantu barinda ko ubutaka bukomeza kwangirika, ikawa ikarindirwa mu murima n’aho ihunikwa.
Hagati aho ariko, ikawa ya Arabica niyo yugarijwe kurusha ubundi bwoko bw’ikawa bubaho.
Kuba ari yo yugarijwe kandi ikaba ari yo kawa ikunzwe kurusha ubundi bwoko ku isi, ni ikintu gihangayikishije.
Ubusanzwe ku isi hari ubwoko 124 bw’ikawa. Muri bwo ubugera kuri 75% harimo na Arabica Canephora buri mu marembera!
Aho ikawa ibera umwihariko ni uko bigoye ko ikawa yamerera mu butaka bwo muri labo nk’uko bikorwa ku bindi bimera.
Iragoye kuko imara igihe kirekire mu murima kugira ngo ibone amazi n’urumuri bihagije biyifasha gutuma ibitumbwe biba ibitumbwe no kugira ubudahangarwa buhagije buyirinda udukoko twa hato na hato.
Ibindi bihugu bifite ikawa nyinshi kandi bishobora kuzagerwaho n’ikibazo cyo kugabanuka cyane ku ikawa niba itarinzwe ibiryi ni Madagascar na Tanzania.


text:
Urugendo rw’inzoga ya Primus Gahuzamiryango ijya kwigarurira abayikunda
Primus ni inzoga ishobora kuba inyobwa cyane kurusha izindi mu Rwanda ugendeye ku kureba abayinywa mu tubari, cyane cyane utwinshi two mu byaro na hamwe na hamwe mu Mujyi.
Ni inzoga ifatwa nk’imfura y’izindi nzoga za kizungu mu Rwanda, kuko ari yo yabimburiye izindi mu gukorwa n’uruganda rwa BRALIRWA ubwo rwafunguraga.
Mu mwaka wa 1957 mu gihe cy’ubutegetsi bw’Ubukoloni ubwo Congo, u Burundi n’u Rwanda byari mu maboko y’Ababiligi, ubuyobozi bw’isosiyete Brasserie de Léopold ville cyangwa Brewery of Kinshasa, bwifuje kubaka urundi rwengero rw’inzoga rushyashya.
Umujyi wa Gisenyi (Rubavu ubu) wahawe ayo mahirwe yo kubakwamo urwo ruganda rushya kuko uherereye hafi y’ikiyaga cya Kivu kirimo gaz methane yifashishwa mu kwenga inzoga.
Uruganda rwa BRALIRWA (Brasserie et Limonaderie du Rwanda) rwubakwa gutyo muri uwo mwaka wa 1957, rutangira gukora ikinyobwa bya Primus mu 1959.
Iyo nzoga ya Primus yarakunzwe cyane kandi ikaba ikimenyetso cy’ubusirimu muri icyo gihe kuko yanyobwaga n’ababaga biyubashye, biganjemo abanyamashuri, abafite akazi muri Leta, abanyamahanga ndetse n’abacuruzi. Rubanda rusanzwe rukinywa urwagwa n’amarwa.
Primus y’icyo gihe yabaga iri mu macupa afite ishusho nk’iyicupa rya Mutzig y’ubu, ikaba kandi yashyirwaga mu makaziye abaje mu mbaho.
Iyi nzoga yagiye ihabwa amazina menshi yahimbwaga n’abaturage bitewe n’uko bafataga iyo nzoga, ubundi akaba amazina y’ubuyobozi bw’uruganda BRALIRWA mu rwego rwo kuyamamaza.
Turebye ku ruhande rw’abayihimba amazina biturutse ku buryo abaturage bayibonaga, hari abayitaga Manyinya, Amazi ya Sebeya, Karahanyuze, Giswi, Rufuro, Rufuku n’ayandi, kugeza no kuri Guma Guma.
Ku ruhande rw’amazina y’utubyiniriro agambiriye kwamamaza iyi byeri haje aya; Primus Special Icyuzuzo, Primus Gahuzamiryango, Primus Dusangire Ubuzima (ya vuba aha), bwiza n’ayandi.
Ubu ibyo kwamamaza iyi nzoga ikundwa cyane byafashe intera yo hejuru aho hatangijwe gahunda ya Primus Guma Guma Super Star ubu ibaye ku nshuro ya karindwi, igamije guhemba umuhanzi w’icyamamare mu Rwanda muri Muzika biciye muri iki kinyobwa.
Mu mateka y’abahanzi b’indirimbo mu Rwanda hari abagerageje kuririmba bakomoza kuri iyi nzoga.
Umuhanzi Jacque Buhigiro yaririmbye “Nimubaze Primus”, John Bebwa aririmba iyitwa “Manyinya undekure ntahe”, hakaba n’imbyino yitwa “Manyinya ndagukunda”, indirimbo “Nzoga iroshya” ya Orchestre Impala de Kigali aho bagira bati “Zana agati sha!!!” bashaka kuvuga ikaziye ya Primus yari ikoze icyo gihe mu giti.
Uko iminsi isimburana ni ko uruganda rukora Primus rugenda ruzana impinduka ku macupa, ibirango, amakaziye, ndetse n’ uburyohe bw’iyi nzoga yengerwa mu Rwanda, mu Burundi no muri Rebubulika iharanira Demokarasi ya Kongo bukagenda bwiyongera.
Kugeza magingo aya, hari Primus nini ifite sentiritiro 72, intoya ifite 33, hakaba n’iringaniye ya sentiritiro 50 imaze igihe gito isohowe ikaba yarahawe akabyiniriro ka “Knowless”, inzoga ubu inyobwa kandi ikunzwe cyane mu duce tw’ibyaro no mu bantu baciriritse.
Umva indirimbo ya John Bebwa yise Manyinya
MENYA UMWANDITSI
Abanyamakuru ba Kigali Today
@ kigalitoday
Ibitekerezo ( 6 )
Wangu nubwo ntagendera kuri bibiriya,ndakwemeye! Gusa wanshoborera babandi bazita icyaha,birengagije ibyo bakorera mubwihisho!
mwadufasha mukaduha histolique y’uko ibiciro bya Primus byagiye bihinduka bikurikije imyaka
ndagira ngo mukosore muri iyi nyandiko.
INZOGA IROSHYA yahimbwe na ayati MWITANAWE AUGUSTINI akiririmba muri orchestre UMUBANO.
MANYINYA NDAGUKUNDA UR’UMUGABO incurango ya regae yahimbwe na AYATI FRANCO iyicuranga na ORCHESTRE THE FELLOWS.
Murakoze
Dukurikije ibyo amadini menshi yigisha,kunywa INZOGA ni icyaha.Nubwo benshi bazinywa bihishe.Gusa nta hantu na hamwe Bible yigisha ko kunywa inzoga ari icyaha.Pastors bifatira abantu kuko batazi Bible. Dore uko Bible ivuga:Muli Tito 2:3,havuga ko Abakristu bagomba kuba abantu batanywa INZOGA nyinshi.Ni kimwe no muli 1 Timote 3:8.Muli 1 Timote 5:23,imana yategetse Timote kunywa VINO nkeya ngo adasinda.Mulibuka ko YESU yatanze VINO mu bukwe bw’i KANA,kandi Bible ivuga ko na YESU yanywaga VINO (Matayo 11:19).Imana nayo itegeka abantu babishaka kunywa INZOGA nkeya.Byisomere muli Gutegeka 14:26 na Yesaya 25:6. Imana ivuga ko abantu banywa inzoga nyinshi bagasinda ko batazaba muli Paradizo (Abefeso 5:18 na 1 Abakorinto 6:9,10).Mujye mwiga Bible kuko akenshi Pastors babigisha ibinyoma kubera inyungu zabo bwite.Urugero,Icyacumi bigisha cyali kigenewe gusa ABALEWI kubera impamvu zumvikana dusoma muli Kubara 18:21,24.Nta na rimwe Pastors bigisha ko YESU na PAWULO basize badusabye "gukora umurimo w’imana ku buntu" nkuko tubisoma muli Matayo 10:8 na Ibyakozwe 20:33.ABAKRISTU ba mbere,iyo wabahaga amafranga bakora umurimo w’imana,barakubwiraga ngo "gapfane n’ayo mafranga" (Ibyakozwe 8:18-20).Biratubabaza cyane iyo tubasabye ngo twigane na mwe Bible ku buntu,abenshi mukanga.Ntabwo ushobora kumenya ibyo imana idusaba n’ibyo itubuza utize neza Bible.Murabona ko aya masomo mbahaye mutari muyazi.NIMUKANGUKE.
Urakoze cyane kuduha iriya mirongo yo mri Bible. tuzayisoma
Abundi abantu nkawe bazi bibiliya nimwe twabuze


text:
Ibi byabereye mu Mudugudu wa Kibimba mu Kagari ka Cyarubare mu Murenge wa Kabare, kuri uyu wa Gatandatu tariki ya 23 Ukwakira 2022.
Amakuru avuga ko uyu mugabo wari umaze amezi atatu arongoye, yabanje gutongana n’umugore we cyane, umugore ngo abonye umugabo we afite uburakari bwinshi ahitamo kumuhunga, undi agira umujinya ahita yiyahura.
Umunyamabanga Nshingwabikorwa w’Umurenge wa Kabare, Gatanazi Longin, yabwiye IGIHE ko uyu mugabo yabanje gutongana n’umugore we bapfa ubusinzi.
Ati “Yashwanye n’umugore we bapfuye ubusinzi bw’umugabo, nuko se w’umusore kuko baturanye aza kubakiza, abonye harimo amahane araza atwara umukazana bajya kumucumbikira umugabo asigara iwe wenyine, bukeye rero baje barakingura basanga umugabo yiyahuje umuti bogesha inka.”
Umuryango w’umusore ngo wavuze ko nta kindi kibazo yari afite uretse uko gutongana n’umugore we, birangira RIB yemeye ko bashyingura uwo murambo.
Gatanazi yasabye abaturage kwirinda ubusinzi ngo kuko aribwo butera ibyago byinshi.
Yanabasabye kwirinda amakimbirane, bagirana ibibazo bagashaka ubuyobozi bukabafasha kubikemura aho gutekereza kwiyahura cyangwa kwicana.


text:
” Imana niyo buhungiro bwacu n’imbaraga zacu.” Rev. Pst Nsengiyumva Patrick
Kuri iki cyumweru,tariki 31/03/2019, Umwigisha yari Pasiteri NSENGIYUMVA PATRICK, umushumba w ‘akarere ka Nyamagabe, intego yiri jambo ry’Imana iboneka muri Zaburi 46:2 ivuga ngo Imana niyo buhungiro bwacu n’imbaraga zacu, ni umufasha utabura kuboneka mu byago no mu makuba.
Yatangiye ashima avuga uko yabayeho muri kaminuza bigoye yagarutse ku kuntu basoheye urutonde rya bagomba kwiga kaminuza ntiyaboneka kandi muri icyo gihe mu rugo iwabo nta muntu wari kumufasha kuko bari babuze amafaranga kugeza ku buryo aho babaga bahateje cyamunara ariko yibuka icyo yavuganye n’ Imana akiga mu mashuri y’isumbuye, yuko aziga kaminuza ariko mu icyo gihe yiburaga ku rutonde , byarangiye ataboneke ku rutonde ariko ya Mana itabura uko igeze umuntu imuha akazi atangira kwirihira amashuri, ubu yararangije nuko rero benedata niba waravuganye n’ Imana by’ ukuri ibyo imana yakubwiye izabikora umwigisha yakomeze avuga ko uri mu buhungiro by’ Imana imugirira neza kandi ikomeze kubana nawe, yifashije umurongo uboneka muri bibiliya (daniyeli 6:22) avuga ukuntu Imana yakijije DaniyelI kuko yari mu buhungiro bw’Uwiteka avuga neza umuntu uba mu buhungiro bw’Imana ari umuntu udakora ibyaha nonese mwenedata koko nawe ubona uri mu buhungiro bwayo?
Yagarutse ku mukobwa baganiriye bahuye, uwo mukobwa amuha umuhamya bwe yiga muri kaminuza ngo uyu mukobwa yaje muri kaminuza akijijwe ariko aza kubana n’ abakobwa baza kumujyana mu buraya kuko yashakaga kubaho nkabo birangira atwite binatuma ava muri kaminuza kuko yashakaga kwicira inzira yashoje avuga ko ntahandi hari ubuhungiro bwanyabwo nuko utarimo niyinjiremo yakire Yesu kristo nk’umukiza we kuko niho hari umutekano wuzuye.
986 total views, 2 views today


text:
Iminsi ibiri ishize yagaruye moral mubana bu Rwanda kubera revolution bagenzi bacu bo muli Burkina Faso barimo gukora. Icyanejeje cyane nuko abenshi mubalimo kuyikora ari urubyiruko ruli munsi yimyaka 30. Nukuvugako kuva babaho ntawundi mwami bari bazi uretse Blaise Compaore nkuko hano mu Rwanda abenshi ntawundi mwami tuzi uretse Kagame. Ikibabaje kurusha ibindi nuko Kagame yakoreye byinshi abaganda harimo no kubica hanyuma akazzanwa gukomereza ubwicanyi bwe hano mu Rwanda. Kagame twamuzaniwe nabanzi babanyarwanda bene madamu bahora bagenzwa no guhaka abanyafrika. Nonese icyo abanyarwanda tubura niki kugirango twikize umwanzi wacu wa kere ningoma ye?
BURUBYIRUKO NYARWANDA RURITEGUYE ARIKO NTAMUYOBOZI TUGIRA
Kugirango abanyaburkina faso bashobore kwikiza umwanzi wabo Cmpaore nuko bari bafite ababarangaje imbere maze urubyiruko rurabashigikira. Harimo nka Bwana Zephrin wimyaka 55 nabandi bantu bari barangaje urubyiruko imbere. Iyo turebye neza hano murwanda ntitunagomba no gushishoza kuko bigaragara ko ntamuntu numwe tugira wo kuturangaza imbere maze tumuyoboke iyi ngoma yabicanyi tuyikize abana bacu bazakurire mubwisanzure. Dore abagombaga kuturangaza imbere ariko umwanzi yatwimye. Harimo Victoire Ingabire intwari kazi yaje isanga tuyiteguye kuko twarituzi neza ko tumaze imyaka myinshi dutegereje uwaturangaza imbere. Umwanzi wacu wa kera Kagame ntiyamureka. Hari Maitre Ntaganda Bernard abanyarwanda twese twabonaga ko umunsi arumwe tukazagwa gitumo uyu mwanzi wacu wa kera ariko FPR yakoze kuburyo bwose kugirango imuce intege. Aba bombi nibo cyari icyitegererezo cyacu nkabanyarwanda baba hano mu Rwanda ariko bose bari mungorane nyinshi. Ikibazo dusigaranye ninde waturangaza imbere ngo abasore bu Rwanda twikize ingoma yuyu mwanzi wacu wa kera.
ESE TUBONYE UWAYOBORA URUBYIRUKO NYARWANDA TWAKORA DUTE?
- Iyo tuza kugira uturangaza imbere maze akaduhamagarira kwikiza umwanzi wacu wa kera twariguhagurukana ubwaka, nibakwe tukamusanganira nkuzanye inkurunziza
- Twateranira imbere ye abasore ninkumi ziturutse hose mumarembo yu Rwanda. Abamajyaruguru, iburengerazuba, iburasirazuba ndetse no mumajyepfo twese twateranye maze tukikiza uyu mwanzi wacu watuvbujije amahwemo.
- Uwaduhamagara abana bu Rwanda twakera gutabara tukava mumpande zose tukaza tugamije gutabara.
- Uwaduhamagara natwe twakwikiza umwanzi wacu wa kera ariwe Kagame na FPR
- Uwaduhamagara twakwibohoza kandi tukabohoza nahazaza habana bacu
- Uwaduhamagara twarwana inkundura amaraso yacu tukayatangira igihugu kuko umwanzi akomeje kuyanywera ubusa
- Uwaduhamagara nukur twatabara tukikiza aba basekibi badukikije tukagarura ituze iwacu i Rwanda


text: Gutondagura ibiti bizwi kandi nka pallet racking, ni rack ikoreshwa cyane, ifite ibyiza byimiterere ihamye, ubushobozi bwo gupakira cyane no gutoragura byoroshye.Gutondagura ibiti birashobora kugereranywa nibikoresho bimwe na bimwe byumutekano cyangwa ibintu byoroshye, nkibikoresho byo gushyigikira, umurongo winyuma wa pallet, wiremesh leminate, kurinda impanuka no kurinda urumuri, nibindi. Kubushobozi bwihariye bwo gucunga imizigo hamwe nibikorwa byoroshye byo gupakira, beam racking yabaye ihitamo ryambere ryamasosiyete yibikoresho nibindi bigo.


text:
Bamwe mu baturage bo mu Murenge wa Remera,Akagari ka Kibungo mu Karere ka Ngoma,bavuze ko batunguwe no kubona abantu babarandurira imyaka batabanje kumenyeshwa, nyuma babwirwa ko imirima yabo igomba gushyirwamo ibiti by’imbuto ziribwa.
Aba bavuze ko kuba imyaka yabo yararanduwe kandi ariyo bari bitezeho ibitunga umuryango, bigiye kubashyira mu gihombo.
Umwe ati “Abaturage bari bafite imirima idutunze, twishyuriraga abana amafaranga y’ishuri,ubwisungane mu kwivuza,tugiye kubona, tubona abantu ngo ayo masambu ntabwo mwemerewe kuyahinga.”
Undi nawe ati “Ariko amasambu yanjye, nayahaga abantu bagahinga,bagakuramo n’icyo kurya.Dore nk’iyi nzu igiye kungwa hejuru, ubwo se nzakura he icyo kuyubakisha,nzakura he icyo kurya?”
Hari umuturage uvuga ko yari yarafashe inguzanyo muri banki, kandi ko yari yizeye kwishyura ayo mafaranga azayakura mu byo azeza.
Ati “Mu isarura ry’amasaka ntabwo naburaga Toni,nkatangira kuzigamira uburyo nzishyurira abana,urugero nk’ubu nafashe inguzanyo muri banki , amashuri y’abana agiye gufungura mu kwa mbere, nkazishyura ibyo nezejeje kuko nagiranye amasezerano nabo yo mu kwezi kwa Nyakanga nabaga nezeje.”
Aba baturage bavuze ko bakorerwa ubugizi bagafashwa aho kugira ngo babeho mu buzima bugoye kandi bari bibeshejeho.
Umwe ati “Iyo umuntu akuranduriye imyaka wateganya kurya , akayirandurira hasi,akakubwira ko igiti cyerera umwaka, imyaka itanu, utarahinga,kandi twe turi abahinzi, ntiwabura kugira ikibazo.”
Undi nawe ati “Turatungwa n’iki? Niho twakuraga ibiryo,twe turasaba ko baturenganura.”
UMUSEKE wagerageje kuvugisha umuyobozi w’Akarere ka Ngoma, Niyonagira Nathalie,atubwira ko ari mu nama, mu zindi nshuro twagerageje ntiyashimye kutuvugisha.
Umunyamabanga Nshingwabikorwa w’Umurenge wa Remera, Umurerwa Donatile, yavuze ko abaturage babanje kuganirizwa, ko babyibukijwe kenshi mu nama zabahuzaga ndetse ko batabujijwe guhinga uretse igihingwa cy’amasaka kuko ari cyo cyabangamira ibyo biti.
Ati “Amasaka yo ashobora kwangiza bya biti ariko ibindi bihingwa biremewe,n’ubu ibishyimbo bagiye kubibaha nk’imbuto ku buntu , imigozi y’ibijumba iremewe,mu by’ukuri ibihingwa byose bitazamuka ngo bitere ikibazo biremewe kuhahinga.”
Abaturage bavuga ko batagakwiye kurandurirwa imyaka batabanje kubimenyeshwa ndetse kuri ubu ikibazo cyabo cyakwitabwaho kuko bibashyira mu gihombo.
Sourse: Umuseke


text:
Hari abaturage n’abakarani b’ibarura bari kwitabira ibarura rusange rya 5, bagaragaje impungenge ko iryo barura rishobora gufata igihe kirenze iminsi 15 yateganijwe.
Abafite izi mpungenge bazihera kukuba hari abagatanze amakuru mu ngo umukarani w’ibarura, asanga bagiye mu mirimo ya buri munsi kandi hakaba hari uduce ingo zari ziteganijwe kubarurwa ziyongereye, ku buryo hari aho zikubye inshuro hafi 3.
Ni ku nshuro ya kabiri umukarani w’ibirarura yari yinjiye mu rugo rwa bwana Mbanda Antoine utuye mu mudugudu w’Ihuriro akagari ka Gatenga ,umurenge wa Gatenga ni mu karere ka Kicukiro.
Inshuro ya mbere umukarani yari yasanze nyirurugo ari nawe ufite amakuru y’ingenzi akenewe mu ibarura yagiye mu mirimo ye ya buri munsi,bwana Antoine yemereye umukarani ko amubarura, mu gihe kiri hagati y’iminota 20-30 agiye kumarana n’ubarura ibyo baganira n’ibanga ari nayo mpamvu Mzee Antoine atwmereye ikiganiron kigufi mbere y’uko abarurwa,ninako byagenze kwa Nshimiyimana Valens utuye akaba anakorera ahazwi nko Karambo mu murenge wa Gikondo.
Mbanda Antoine yagize ati “Abakarani b’ibarura tukabaha amakuru badusaba, kuko bifasha igihugu kumenya abaturage bagituye. Noneho leta igahera aho itegura gahunda z’abaturage.”
Nshimiyimana Valens “Badusobanuriye twumva ni inyungu zacu.”
Icyakora mu gihe abakarani b’ibarura bakomeje akazi kabo ku rundi ruhande abatunzwe no kurya ari uko bavuye mu rugo, nabo bazinduka iya rubika bagiye mu mirimo yabo ya buri munsi.
Aba twabasanze mu mirimo y’ubwubatsi nabo bazi akamaro k’ibarura rusange, ariko barasa n’abagagaragaza ko byagorana ku basanga mu rugo, kandi ari bo bafite amakuru y’ingenzi y’urugo, kuko baba bagiye gushakisha.
Umwe yagize ati“Buri muntu wese aba yagiye gupagasa, kugira ngo rero umusange mu rugo utamuteguje, ntabwo biba byoroshye.”
Mugenzi we ati “Kumanywan ntabwo wambona, kuko mba nagiye ku kazi.”
Uretse ibigaragazwa n’aba baturage, uyu mukarani w’ibarura tutashatse kugaragaza umwirondoro we, wyasanze mu gapande k’ibarura ke ingo yari kubarura zarikubye hafi inshuro 3, indi mpamvu ishobora kongera impungenge ko iminsi yateganijwe ishobora kuba iyanga.
Yagize ati “Wagiye usanga kuri Map niba baguteganirije nk’ingo nka 60, ndiheraho urugero nasanze mfite ingo 179 byenda kwikuba hafi 3. Ubwo rero ugasanga igihe bateganirije igikorwa bishobora kutazahuriramo, kubera ko niba usanze mu gipangu harimo ingo 17 kuzibaza ku buzima bwa buri muntu uri mu rugo, usanga ari ikibazo dushobora kutazabirangiza mu gihe cyateganijwe.”
Ikigo gishinzwe ibarurishamibare mu Rwanda, cyumvikana nk’icyari kiteguye ko izo nzitizi zishobora kubaho mu gihe kibarura, ariko bwana Ivan MURENZI, umuyobozi mukuru wungirije w’icyo kigo, aragaragaza uko bateguye kwigobotora izo nzitizi ku buryo nta mpungenge, ko igihe cyagennwe cy’ibarura kitazaba gito.
Yagize ati “Birumvikana ko haba habayeho impinduka ariko zitari nyinshi…Gusa hari imidugudu runaka ushobora gusanga ingo zariyongereye mu buryo bufatika. Ibyo tuba twarabiteganije,icyo dukora, aho ziyongereye cyane turavuga duti reka duteganye abandi bantu cyangwa undi muntu wunganira wawundi, kuko biba bigaragara.”
Yakomeje agira ati “Igihe kirahagije neza cyane, kandi hari abantu biteguye kunganira abandi igihe baba bari inyuma mu ibarura.”
Ibarura ry’abaturage n’imiturire rya 2022, ribaye ku nshuro ya gatanu mu Rwanda kuva mu 1978.
Ni ibarura rireba abaturarwanda bose, baba Abanyarwanda cyangwa abanyamahanga, n’abashyitsi baraye mu ngo mu ijoro ry’Ibarura.
Ijoro ry’ibarura ni ijoro ry’itariki ya 15 rishyira itariki ya 16 Kanama 2022, ibisubizo byose bizatangwa bizaba bishingiye kuri iri joro ry’ibarura.
Ni yo mpamvu abaturarwanda bose basabwa kwibuka ishusho y’ibyari mu rugo muri iryo joro.
Ibibazwa mu ngo zose mu gihe cy’Ibarura Rusange, bikubiye mu bice bine by’ingenzi ari byo; aho urugo ruherereye, imiterere ya buri muntu mu bagize urugo, ubuzima, imiturire, ubuhinzi n’ubworozi.
Tito DUSABIREMA


text:
Kanziza Epiphanie : Abo amateka agaragaza ko basigaye inyuma nabo barashoboye
Kanziza Epiphanie ni umwe mubo amateka agaragaza ko basigaye inyuma yavutse 1972 mu muryango w’abana 7 mu murenge wa Gatunda akarere ka Nyagatare. Amashuri abanza yayize kuri groupe scolaire Mutumba Nyagatare, ayisumbuye ayiga Notre Dame du Bon Conseil Byumba muri normal technique, akomereza muri Kaminuza Yigenga ya Kigali mu ishami rya Relation Internationale (Imibanire y’Ibihugu).
Mu kiganiro yagiranye na The Bridge Magazine, yabajijwe uko yabashije kwiga mu gihe abo amateka agaragaza ko basigaye inyuma batitabiraga kujya mu ishuri.
Kanzira yasubije agira ati « ababyeyi banjye ntibari baturanye nabo amateka agaragaza ko basigaye inyuma gusa bityo abandi babyeyi bohereje abana babo ku ishuri nanjye ababyeyi banjye baranyohereza.» Yatangiye amashuri abanza mu myaka wi 1979 arangiza 1987 icyo gihe bigaga imyaka 8. Akomeza avuga ko yabaga uwa mbere cyangwa uwa 2 ndetse iyo yabaga uwa 3 yarariraga. Ibi ngo byahaye ababyeyi be imbaraga zo gukomeza kumurihira.
Nubwo yari umuhanga abandi bana ntibamwishimiraga
Kanziza asobanura ko icyo gihe abana benshi mubo amateka agaragaza ko basigaye inyuma bavaga mu ishuri kubera kubaha akato, ati niyo nabaga nabaye uwa mbere banteraga ibipapuro n’ibyatsi, bakamvugiriza induru mu gihe abandi bana babakomeraga amashyi.
Kera habagaho ibyo kuvuga ngo abo muri ubu bwoko muhaguruke, njye nahagurukaga ndi umwe nabwo bakamvugiriza induru nkarira, nataha nagera mu rugo nabibwira ababyeyi papa akaza gutongana ku ishuri ubwo nkabona agahenge.
Icyamuteraga imbaraga agakomeza kwiga
Kanziza avuga ko igihe yigaga, musaza we yigaga muri selayi kandi ibigo byari byegeranye akenshi iyo abanyeshuri bamwiyenzagaho bamutuka cyangwa bakamukubita ngo ni umutwakazi yahitaga ajya kubarega kuri musaza we yahagera akabibwira abarimu, nawe akamwihanganisha. Ati « rero musaza wanjye niwe watumye nihanganira ibyo abandi bana bankoreraga bitari byiza. »
Ikindi ngo nuko bamwe mu barimu babaga banywa inzoga bazaga mu rugo papa akabaha urwagwa iyo yabaga yahishije akaboneraho akababwira ati « umwana wanjye sinzongere kumva yakubiswe cyangwa atotezwa ». Ndetse ngo ise yatangaga n’inka agerageza kubana n’abantu. Ibyo rero bigatuma umwarimu uziko yahawe inka na se akomakoma abashakaga kumutoteza.
Aha avuga ko ise yari umuhinzi –mworozi yari yarafashe imico y’abaturanyi be akagenda abigana. Ndetse ngo kuko yari yarabyaye abakowa 6 n’umuhungu umwe byatuma akora cyane ngo batazavuga ko abakobwa be basuzuguritse.
Nyuma yo kurangiza amashuri abanza yatsindiye kujya kwiga muri mashuri yisimbuye yiga normal technique atsindira ku manota 77% mu 1996.
1997-2008 : yigishije mu groupe scolaire Cyabayaga I Nyagatare na groupe scolaire Bibare I Gatsibo.
2008-2010: yakoze mu mushinga African Initiative for Making Progress Organization ashinzwe imibereho myiza y’abaturage.
2010-2014: Minisiteri y’Ubutegetsi bw’Igihugu MINALOC yarihiye abanyeshuri muri Kaminuza ihereye ku bagize amanota menshi nawe azamo yiga Relation Internationale (Imibanire y’Ibihugu).
Gukura abona abantu babaye, hiyongereyeho n’itotezwa yagiriwe yiga byatumye ashinga umuryango
Kwiga no kubona abantu bagihezwa kubera ubukene byatumye ashinga Umuryango w’abagore baharanira ubumwe (Women Organization for Promoting Unity) muri 2012 wari ugizwe n’abantu 12, abagore 8 n’abagabo 4 kuri ubu barenga 80, abagore bakaba bagera kuri 60. Babonye ubuzima gatozi mu mwaka wi 2016. Uyu muryango ufitanye ubufatanye n’Ibihugu by’ Afurika y’Iburasirazuba harimo igihugu cya Tanzania na Uganda ku bijyanye n’iterambere ry’umugore.
Amahugurwa yagiye ahabwa yamufunguriye inzira n’icyizere
Mu mwaka wi 2000 yitabiriye inama Irish Belfast mu gihugu cya Irlande ku birebana n’amahoro, aho I Belfast hari ibibazo bishingiye ku macakubiri hagati y’abaporotesitanti n’abagatolika, iyo nama yavugaga ku kugarura amahoro, uko abantu babana n’abandi badahuza, kuzuzanya, ko ukudasa kw’abantu bitakagombye kubatanya. Ahubwo ko bigomba kubahuza.
Ibi ngo byaramwubatse yumva ko agomba kwigirira icyizere kandi agaharanira kugira ubucuti na buri wese niyo yamwereka ko amusuzuguye akabyakira. Aragira ati “icyo gihe nabyaraga pfusha kwa databukwe bakabwira umuhungu wabo ngo ante ashake undi, kuko we atari uwo mubo amateka agaragaza ko yasigajwe inyuma kandi bakabivuga numva.”
Kanziza yitabiriye inama zitandukanye, aho 2014 yitabiriye inama mu gihugu cya Repubulika iharanira Demukarasi ya Congo yo kubaka ubushobozi kw’imiryango itegamiye kuri leta no kuyiyobora.
Anitabira inama Nyafurika ku burenganzira bwa muntu mu bihugu bya Gambia na Angola n’inama yigaga ku iterambere ry’umugore n’ishyirwamubikorwa ry’amasezerano mpuzamahanga ya Maputo. Yongera kugira izindi mbaraga ubwo yitabiraga inama ihoraho ya United Nations (UN) ku bibazo byaba Nyamuke (Minorities) harimo abo amateka agaragaza ko basigaye inyuma, abamasayi n’abandi i New York muri Leta zunze Ubumwe z’ Amerika mu mwaka wa 2016.
Ku italiki 2 Gashyantare 2019 yitabiriye inama mu guhanahana ibitekerezo n’ubumenyi mu birebana n’ iterambere ry’umugore mu birwa bya Philippine. Ati “urumva iyo wungurana ibitekerezo n’abandi bagore baturutse mu mpande z’isi nuko uba wagiriwe icyizere. N’ibintu nishimiye kuko njye bajya kuntumira muri Philippine natanzwe nuwaruzi ko mfite ubumenyi nasangiza abandi.”
Kanziza Epiphanie kuri ubu afite isambu ingana na hegitari 2, inka 2 imbyeyi n’inyana ndetse akagira n’inzu ku ivuko I Nyagatare yiyongera kuyo atuyemo mu murenge wa Gisozi akarere ka Gasabo.


text:
Ubunnyano: Iyo umwana yatindaga kunnya cyangwa se kunyara bamutamikaga itabi
Umuhango wo kurya ubunnyano wakorwaga umwana amaze iminsi umunani avutse kugira ngo ahabwe izina, nubwo kuri ubu hari abaganiriye na Kigali Today bemeza ko ukorwa hake cyangwa ugahuzwa n’indi mihango, aho ushobora gusanga umwana yiswe izina nka nyuma y’ukwezi, ariko amazina ye asanzwe azwi, ndetse n’ibiribwa byakoreshwaga muri uwo muhango, bisimbuzwa ibindi biribwa bigezweho.
Umuhango wo kurya ubunnyano ,wakorwaga umwana amaze iminsi 8 avutse. Bafataga amasuka y’udufuni, bagaha abana bakiri bato, bakajya guhinga hafi aho y’urugo. Iyo bamaraga guhingura bajyaga mu rugo, bagasanga babateguriye intara bashyizeho ibyo kurya.
Ku ntara basasagaho amakoma (ibirere), bagashyiraho ibishyimbo bacucumiyemo imboga, kandi bagizemo utubumbe twinshi, buri mwana akagira akabumbe ke. Akabumbe kose kabaga kageretseho agasate k’umutsima.
Bazanaga amata y’inshyushyu n’ay’ikivuguto bagatereka aho, abana bakaza bakabaha amazi bagakaraba bakarya, bakabaha n’amata bakanywa bose uko bangana. Ng’uko kurya ubunnyano.
Kubyita ubunnyano ni uko babaga babigize utubumbe twinshi tumeze nk’utwo umwana annya impande zose.
Iyo bamaraga kurya, ntibabahaga amazi yo gukaraba, barazaga bagahanaguriza intoki zabo ku mabere ya wa mubyeyi, bavuga bati, ‘Urabyare abana benshi, abahungu n’abakobwa’ nuko abana bakita uruhinja amazina.
Abana ntibatahaga iwabo imuhira, na nyina w’umwana ntiyahagurukaga aho yicaye, kereka umwana abanje kunnya cyangwa se kunyara. Nyina yabaga yamuhaye amata, yamuhaye ibere, agira ngo annye cyangwa anyare vuba. Iyo umwana yabaga yatinze kunnya cyangwa se kunyara, bamutamikaga itabi akaruka, bakabona kugenda. Kugenderaho ni ugusurira umwana nabi, agapfa. Ubwo buryo akaba ari bwo buryo bwo kurya ubunnyano bwakoreshwaga mu Rwanda rugari rwa Gasabo.
Nk’uko urubuga www.wikirwanda.org rukomeza rubisobanura, mu Ngoma y’i Gisaka cy’Epfo na hamwe mu Buganza, abana bafite akabyino babyinaga, bajya gusuka ku nsina ibyo bakuye ku kiriri (ibyo basigaje barya ubunnyano). Insina akenshi yabaga ari iy’inyamunyo. Haza abana umunani, bane b’abahungu na bane b’abakobwa, bose b’amasugi(bafite ba se na ba nyina).
Barazaga bagakikiza urutaro (intara) bayoreyeho ibyo ku kiriri,bakayiterurira rimwe bagenda urunana bakabyina ngo :Bwerere yavutse,bwerere yakura,bwerere yavoma ,bwerere yasenya (yatashya),bwerere yahinga…..Bagasuka ku nsina bavuga ngo :Dore aho nyoko yakubyariye”
Bajyaga no ku yindi nsina babyina kwa kundi. Batanga insina ebyiri cyangwa se eshatu, bagasukaho ibyo ku kiriri. Insina basukagaho ibyo ku kiriri yerekanwa n’umugore washashe ikiriri. Insina iba iy’umwana, ababyeyi bazira kuyimunyaga. Iyo ari umukobwa agashyingirwa kure, igitoki cyayo barakimugemurira.
Kwita izina cyangwa guterura umwana nyirizina
Iyo bamaraga kurya ubunnyano, umwana yanyaye akanannya, bwamaraga kwira abana bagasubira iwabo. Umugore agasasa, noneho agataha ku buriri akararana n’umugabo we, ariko umwe akirinda undi. Igihe cyo mu museke, umugabo akabwira umugore ngo naze baterure umwana (gukora imibonano mpuzabitsina).
Barangiza, umugabo agasohoka akajya hanze, yava hanze, akaza agasanga umugore yamushyiriye intebe mu irebe ry’umuryango. Iyo umugabo yateruraga umwana atavuye hanze, ngo biba ari ukumuvutsa ibyiza, akazapfa atagize icyo yimarira. Nuko umugabo akaza akicara ku ntebe ati: “Mpa uwo mwana yewe wa mugore we” Umugore akamuhereza umwana. Se w’umwana akamusimbiza agira ati: “Kura ujye ejuru, nkwise kanaka”.
Umugore na we iyo ashatse yita umwana izina. Ajya kumwita izina, akagira ati: “Nnya aha, nyara aha, nkwise kanaka” ubwo akita umwana izina. Akongera ati: “Nnya aha,nyara aha,nkwise kanaka”.
Izina rihama na none ni iryo umwana yiswe na Se.
Ng’iyo imvano n’impamvu yo kurya ubunnyano mu Rwanda rwo ha mbere.
Kwita izina no kurya ubunnyano ubu bikorwa bite?
Ugereranyije uko uyu mugenzo wakorwaga hambere, n’uko ukorwa ubu usanga bisa n’ibihabanye, kuko kuri ubu hajemo iterambere ryinshi ndetse n’ikoranabuhanga, aho umwana aba akivuka agahita ahabwa izina uwo munsi, kuko aba yavukiye kwa muganga kandi akeneye kwandikwa ku ifishi y’ikingira, ndetse no mu irangamimerere.
Mu kiganiro Kigali Today yagiranye n’ingeri z’abantu zitandukanye, bagaragaza ko hari itandukaniro riri hagati y’umuhango wo hambere wo kwita izina, n’uw’ubu kubera impamvu zitandukanye, ndetse ko bitagihabwa agaciro nka mbere.
Ishimwe Mariam yagize ati “Kuri ubu nta gaciro babiha ugereranyije na kera. Ariko ubu kuko haje iterambere umubyeyi ajya kubyara azi igitsina cy’umwana azabyara, bityo bakajya kubyara bararangije kumwita kera! Hari uwo twaganiriye ati ‘ka Benigne kanjye nikavuka ni wowe uzakabyara muri batisimu!’Nawe unyumvire! Harya ubwo ngo abo bazarya ubunnyano?”
Ishimwe akomeza avuga ko hari n’ubwo ababyeyi bava kwa muganga bararangije kwita umwana, ariko bagakora umuhango wo kwita izina no kurya ubunnyano nyuma y’iminsi 8, kugira ngo bubahirize umuhango.
Yakomeje avuga ko hari n’umwana witwa izina akanabatizwa hatitawe ku gihe yavukiye, bitewe n’uko kubona ibikenewe mu mihango yombi biba ari ingorabahizi.
Ati “Kuzigama ni byo birebwaho muri iki gihe, kuko ureba gutumira abantu ngo baze kwita izina kandi uzamubatirisha vuba, ukumva waba ubaze nabi. Kwita izina umwana bigendana n’iterambere ry’aho igihugu kigeze kuri ubu.”
Hari kandi abagaragaza ko hari imbogamizi z’uko biba ari itegeko ryo kwandikisha umwana akiri kwa muganga, n’ubwo ari byiza kuko bifasha umwana kuva kwa muganga ahawe inkingo zagenwe, ndetse akandikwa mu gitabo cy’irangamimerere mu buryo bworoshye.
Kigali Today kandi yaganiriye na Muganga Rutangarwamaboko, inzobere mu by’umuco n’ amateka akaba n’umuyobozi w’ikigo nyarwanda cy’ubuzima bushingiye ku muco, agira icyo abivugaho.
Ati “Birababangamiye cyane kandi twe abaharanira ubusugire bw’ubuzima bushingiye ku muco, twagiye tubivuga mu nama zitandukanye. Gusa nkatwe ntibyigeze bitubaho, kuko iyo ubisobanuriye abaganga barabyumva ukazatanga izina umaze kwita. Ni na cyo cyatumye itegeko ryo kwandikisha umwana rishyirwaho rivuga ko ari iminsi 30.”
Dr Jacques Nzabonimpa, umuyobozi w’ishami ry’umuco mu Nteko Nyarwanda y’Ururimi n’Umuco (RALC), aganira na Kigali Today, yavuze ko umuco ugenda uhinduka ujyanye n’igihe. Agaragaza ko uko byakorwaga kera ari uko umwana yategerezaga we n’umubyeyi we iminsi 8 atarajya hanze bakiri ku kiriri, maze ku munsi wo gusohora umwana bagahamagara inshuti n’abavandimwe cyane cyane abana bakaza kumwita izina no kurya ubunnyano.
Agira ati “Ibyo icyo byari bimaze byari ibintu 2 by’ingenzi ari byo: Kurinda umwana ukivuka utaragira amagara akomeye ngo adahura n’indwara zo hanze cyangwa iz’abandi bantu baza muri urwo rugo rwamwibarutse. Nyuma y’iyi minsi aba amaze kumenyera, n’umubiri we uba ushobora kwihanganira nyinshi mu ndwara yahura na zo.”
Akomeza agira ati “Hari kandi kumwakira mu muryango. Umwana wavutse ababyeyi be bamumurikiraga umuryango maze abagize umuryango bakamumenya na we akabamenya bityo umuryango ukamushyira mu bo ugomba kurengera no kwitaho. Uwo munsi kandi yahabwaga izina kugira ngo abo mu muryango bamenye uko bazajya bamuhamagara.”
Dr Nzabonimpa avuga ko muri iki gihe igihugu gifite amategeko y’irangamimerere kigenderaho, hakaba ndetse n’amadini yinjiye mu buzima no mu muco w’abanyarwanda.
Dr Nzabonimpa avuga ko iyo umwana avutse aba agomba kwandikwa mu irangamimerere, bityo akinjira mu muryango mugari w’Abanyarwanda, maze na wo ukiyemeza kumurengera no kumwitaho.
Ati “Abakirisitu hari abamubatiriza kwa muganga kubera umuco wa gikirisitu winjiye mu Banyarwanda. Kuba byarahindutse gutyo, icyo byari bigamije nticyavuyeho ahubwo cyarashimangiwe. Umwana yakirwa mu muryango w’Abanyarwanda biciye mu irangamimerere, mu muryango w’abemera binyuze mu kubatizwa n’ibindi. Twe tubona bitabangamirana gusa Abanyarwanda. Icyo bagomba kwibutswa ni uko bamye bita iyo mihango ‘Kurya ubunnyano’.”
Ibitekerezo ( 1 )
Tubanje kubashimira
Kubwiki kiganiro kinyomoye cy,uko umuhango wokwita izina byagendaga
N,uko ubu bihagaze .turabashimiye.
Igitekerezo cyanjye rero
Mudufashe mwige uburyo
Umuco wabanyarwanda wohambera
Wakwigishwa urubyiruko kuk birabaye ibyo twazikangura umuco wacu waracyendereye.
Murakoze!!!!.


text:
Ruhango: Ubuyobozi bwategetse umugore guha umugabo inzu yo guturamo
Ubuyobozi bw’Akarere ka Ruhango mu minsi ishize bwategetse umugore witwa Nyirahabimana Illuminée guha inzu yo guturamo umugabo we witwa Bizimana Daniel, mu gihe bategereje ko ibirego bafitanye mu nkiko bifatwaho imyanzuro.
Bizimana Daniel avuga ko umugore we Nyirahabimana bagiranye amakimbirane, kugeza ubwo yamwirukanye mu nzu zose bafitanye nk’umugabo n’umugore bashyingiranywe mu buryo bwemewe n’amategeko.
Bizimana avuga ko ubwo yaherukaga kugeza ikibazo cye ku muyobozi w’Akarere, yoherejwe kuba iwe aho yari yaravuye ahunga umugore we ngo batazicana kubera amakimbirane bafitanye, ashingiye ku mitungo.
Icyo gihe Bizimana ngo yagiye iwe mu rugo koko, ariko ngo iyo yinjiraga mu nzu umugore we yahitaga amufungirana, kugeza atabaje ngo abantu baze bamufungurire, bituma yongera ava iwe yirinda ko yakimbirana n’umugore bikageza ku mirwano cyangwa kwicana.
Bizimana yasabye ko Akarere ka Ruhango kamushakira aho aba kuko amazu ye yose uwo mugore ayamuteramo, akamubuza amahoro kandi batakibana dore ko banafitanye urubanza rwa gatanya mu kwezi k’Ukwakira 2022.
Nyirahabimana ashinja umugabo we kumugambanira akarandurirwa imyaka, akanamutera ubwoba, byatumye yandikira Akarere yishinganisha ku bw’umutekano we, kandi Akarere kasuzumye ibibazo afitanye n’umugabo we bagasanga niba batabashije kumvikana ibyiza batandukana.
Nyirahabimana asobanura ko atigeze ahohotera umugabo we ahubwo yifuza ko bagumana mu gihe umugabo we avuga ko uwo mugore yamunaniye atakifuza kugumna na we ahubwo ko bategereje ko bahabwa gatanya.
Ubuyobozi bw’Akarere ka Ruhango, n’urwego rushinzwe Ubugenzacyaha muri ako Karere buvuga ko iby’imibanire ya Bizimana n’umugore we biteye amakenga ku buryo basanga hakurikizwa umwanzuro wo gutandukana nk’uko babiregeye.
Hagati aho umugore wa Bizimana ntagaragaza inzu yaha umugabo we ngo abe ayibamo, ariko ubuyobozi bukaba bwategetse ko Bizimana ahabwa inzu imwe mu zo afitanye n’umugore we mu gihe bagitegereje ibyemezo bizafatwa n’inkiko baregeyemo.
Bwasabye kandi ko mu gihe inkiko zitarafata imyanzuro, ntawemerewe kugurisha umutungo w’aho atuye cyangwa ngo ahohotere mugenzi we, mu gihe byaba uwabikoze akabibazwa ku giti cye.
Ubuyobozi bunagira inama abaturage kwirinda amakimbirane kuko abahombya imitungo, mu gihe abashakanye bananiranye kumvikana bagahitamo bagatandukana.
MENYA UMWANDITSI
Umunyamakuru wa Kigali Today/KT Radio
@ murieph